Lai Mino pawl hnen thucah - Hre Mang\nLai Mino pawl hnen thucah tawi!\nZiangruangah Falam misa pawl hi national politics ah siseh Falam khawlipiceimawinak le thansohnak lamah kan tlaniam tuk? Timi thusutnak hin minoziangmawzat thinlung sungah hmun kauzet khua a luah asi ti ka hmuh tikah hmailamsaupi hrangah ruahsan ding a um asi ti ah ka ruat sawn.Falam misa pawl hi santhar san (Burma independence) hnu lamah Laimi (chin) mizate lak khalah hmaihruai tu le thinlung kau, zapi huap thei thinlung rak nei inkaihruai tu an rak si theu. Falam khawlipi khal mirang pawlin Chin mi zatekhawlipi si dingin khua an rak khang. Asinan, a tu ahcun kan khawlipi khal atumsuk duahdo ih a sung-um misa pawl khal leitlun hmuntin le ramtinah antekdarh aw theh ih milai pawl khal ruahnak phunphun, hnampeng hranhran, khua letlangah an then thek aw theh, thinlung hmu aw nawn loin a pingparang ah an thekdarh aw theh. Cucu ziangtin tuah thatsal theih asi ding?1988 hnu lamah Chin mi tlawngta pawl lak khalah mi rin-um le kaihruaitu lakahfalam misa tlawngta pawl an rak si. Asinan a tu ahcu ramleng a ummi Falam misapawl lakah rualrem ten pawlkom awknak, pehtlaih awknak, thuhmunkhat ten ram lemiphun thu ah thinlung hlawm awknak, hmalak tlangnak a um thei nawn lo.\nRamsungkhalah biaknak hruaitu pawl hman an rem aw nawn lo. Miphun thansohnak ding hrangfimthiamnak le calai lamah hmalak tlang ding cu sim lo, an casuah mi tiang hmansiar sak aw lo dingin ca an suah riangri, thu an than aw ciamco, anmai lam tang,an kawhhran pi pawl cun anmai casuah mi lawng siar hai sehla an duh ti thu tlangan au rero.Ramleng kan zoh asile Falam misa pawl a burin an um khawmnak hmun kip poh ahlungrual zetin tuan tlang ding a malzet. Biaknak lam khalah thenthek awknak inhmun kau tuk khua a luah. Pakhat le pakhat relsiat awknak hlir in an khat. Minole mino khal an rem aw lo. Upa le upa pawl khal an rem aw lo. Upa pawlin minopawl khal lam hmuh hna an thiam nawn lo. Mino pawlin upa pawl khal upat lethlawp awk thiamnak an tlasam vivo. Pakhat le pakhat dodal awknak tongkam sia,rel siat awknak le eltai awknak tongkam sia pawlin mi tampi thinlung khua a luahin a lang. Hruaitu rak tuan dah tu pawl khalin dunglam tlaksiatnak ruangah“keimah hnakin midang in hruaitu tuan hai sehla thiltha sawn a suak thei sawnpei maw” ti ruahnak a um nawn lo. Zo khal lamtang hawlin a bur tete’n lungrualpi an tuah aw vivo. A hrekkhat in mai “hrin” tete an hawl aw aw. A hrekhat inmai rualpi hlun tete an hawl aw aw. A hrekhat in kawhhran pawl kom lung rualpian hawl aw aw. A hrekkhat in nupi pasal sungkhat sinak le hrin le hram in an hawl aw aw ih a bur tete lamtang an tuah aw vivo. Cutikah a bur tete in mai hmakhua cio lam an sial ih mi bur tete inlungrualnak an nei. Cutikah senpi vangtlang hrangah ziang a tha, senpi vangtlanghrangah ziang vek le zovek milai in thiltha a tuah thei ding ih ziangvekhnatuantu hi kan mipi in an mamawh timi hnakin mai mibur lamtang tete lungawizawng le phurzawng lungrualpi vial thurual awknak an tuah vivo. Cutikah anmailamtang mibur lenglam milai zo poh khal a se thei bikin do le relsiat an tumtheu. Cu pawl cu ziang ruangah asi? Bible in a simmi “If there is no vision, thepeople perished” (Sunmang hmuh mi a um lo tikah mipi an tlasia) a timi vek khi a si in a lang.\nChin mi zapi kaihruai thei dingin, Chin miphun in a fehpi rero mi thuanthu tuah tha thei dingin, kawlram pumpi in a feh pi rero mi thuanthu tuah tha thei dingin, leitlun thuanthu in afehpi rero mi thuanthu tuah tha thei dingin kan milesa in kekar rak thlak vethei dingin ruahnak/hmuhnak (vision) a um nawn lo. Falam misa pawl mit cu mai mibur, sungkhat, hrinpi, le lungrualpi pawl lamtang tuah aw mi, mai lamtang diriam ter awknak fangin a khuh theh in a lang. Kanmah thawn a mil aw tawk fang hotu khal kan ngah dingih kanmah thawn a tlak aw fang thuanthu khal kan nei ding. Cucu zahpi rero khal a thahnem lo ih el theih khal asilo, kansinak in a tlin tawk thuanthu nitin kan belh rero asi.Cutikah ziangvek tongkam in mi tampi hnasung a hlehka rero ti asile; kum upadeuh pawlin anmah hnakin senpi vangtlang hrang thatnak tuah thei tu ding khaliksik nakin an khat, anmai tulefa le an lamtang misa ah an ruat lo mi pohpoh cua se thei bikin namthlak duhnak thinlung an nei, senpi vangtlang hrangahziangvek zo vek milai kan tungding in kan bawmbawi aw ding timi thinlung a hlosinsin, mino lakah burkhat le burkhat an rel se aw rero theih ding a tam, mifimti aw pawl khalin lamtang in an ruahmi lenglamah thatnak tuahtu an hmu thei nawnlo, khawhhran upa le zirhtu pawl khalin anmai kawhhran lenglam ah mifel le mithakhal an hmu thei nawn lo, upa pawl khalin tefa vangnau ziangtin kan tung dingthei ding timi ruahnak a hlo vivo, mino pawl khalin upa pawl parah upatnak a hlovivo, nunau le nupinu pawl hmur khalah anmai khawhran hruaitu pawl le vengsunghruaitu pawl relsiatnak siseh mi thangso ding mino pawl relsiatnak tongkam siain khua a luah theh.\nHi pawl hi nan hmuh tikah zo hman mangbang hlah uhsi. Ziangah tile Falam misa ti aw pawl lakah miphun le rampi hrang ruahsannak (national vision) a hlo theh zo. Upa pakhatkhatin amah hnakin mino deuh a rel siat tikah, asilole a pacangpi a rel siat zawk rero tikah, mino pakhat in amah hnakih upa deuh pawl ziangtin upatnak ka pekdingin an dung ka thlun ding tihnakin an rel siat zawk rero tikah, nupinu hmurzadeuh pawlin an kawhhran hruaitu a relsiat zawk rero tikah siseh mino thatha arelsiat zwk rero tikah zianghman mangbang ding a um lo. Anmai hrawk diriamnakding a um loin an theih tikah, anmai lamtang cawimawi an si lo tikah anmaimibur, sungkhat rualpi tha le tanzawng in cawimawi an hlawh lo tikah an hmurkacu a za tiatia dingih relsiatnak tongkam in an awm sung a turh ut-uo tikah suptheih rual asi lo ti theihsak a tha.Cuticun Falam khawlipi khal a rawp duahdo ih a sung um pawl khal tumsuk an pansinsin ding. Milian le mifim fim in an tlansan vivo dingih an suahkeh nakkhawlipi cu dunglet an hawih nawn lo ding. Falam khawlipi ah a rak um dah mi thilthakhal laksak vivo asi zo vekin a tang sun a um asile laksak vivo asilai ding.Falam mino pawl nan to men ding maw?Falam mino pawl, ziang lamzin nan zawh ding? Nan hmurka kha zianghrangah nanhmang ding? Nan fimthiamnak kha zianghrangah nan hmang ding? Nan cahnak khaziang hrangah nan hmang ding? Ziangtluk na cak timi hnakin na cahnak kha zo in ahlawkpi timi kha a thupi sawn lo maw? Ziangtluk na cak timi hnakin zo na nehtimi kha a thupi sawn lo maw? Ziangtluk na cak timi hnakin zo na hum thei timikha a thupi sawn lo awm? Ziangtluk na fim ti hnakin na fimnak ruangah zo a lunga awi timi kha a thupi sawn lo maw? Ziangtluk hlasak na thiam timi hnakin nahlasak thiam ruangah zovek thinlung di a riamter timi kha a thupi sawn lo maw?Tangka ziangzat na nei timi hnakin na sumpai neihmi ruangah mi rilrawng ziangzatan pum a puar ih mi ziangzat in hmasawnnak an nei timi kha a thupi sawn lo maw?Hotu tha kan nei lo tiah phun zai rero nawn hlah uh! Mirang thufim in “people get leader what they deserve” an timi kha falam misa pawl hrang khalah a dik kanti ko lo ding maw? Zir lai pawl zir sinsin uh, thiamnak theihnak sangsang neidingin. Sumpai hawl pawl zuam sinsin uh la nan lennak khan nan miphun hrangahthiltha suahpi thei dingin thinlung forh aw sinsin uh la. Nan kiangkap ah minozuri sabah in a um mi pawl kha bawm tumuh la ziangtin lamzin dik an zawh theiding tiah thei tawk suah in bawm aw tawn uh. A tu ih kan upa pawl cu kumtin tetarlam pan vivo an si. A tu ah mino lai pawlin hmai nan hruai vivo a tul laiding. A tu ihsin thinlungput tha lo, ruahnak thalo, senpi vangtlang thatnaksiatsuah tu duh-amnak, mai hmakhua sialnak, huat awknak, midang zawn ruah thiamlo nak pawl a hlo vivo lai dingih mi tamsawn thinlung ah mimal hlawknak hnakinsenpi vangtlang thatnak ngai pawimawh sawn can a suak lai ding. Cutikah nanthinlung duhthusam hruaitu thatha tla nan nei lai ding. Senpi vangtlang thinlungin Chin miphun zapi huap in le kawlram pum huap in siseh leitlun thuanthu tuahtha tu ding dinhmun tiang hruaitu mino thatha pom thei dingin nan thinlung sangka a ong aw ih lungrual ten kekar tlangthei ding dinhmun nan thlen tikah kan miphun Pathian in nan duhmi le nan tul mihruaitu thatha a lo pek lai ko ding ti khal zum ngam uhsi.\n"Midang in ziangtin an lo rel, an lo tuahsia, an lo do, an lo eltai, an lo tisia timi hnakin nangmah in ziangtin na let/tuah timi sawn in na hmailam lamzin a tuahtha in a tuah sia ding asi" ti kha theih hngilh lo ten, zuam tento uh. Salai SunCeu in "Khua tla a vang cingding" ativekin lai mino nan hrang cantha suak cing hramseh tiah duhsaknak thawn,Pathian in lam lo hruai vivo hram seh!Lungawi,\nLai Mino pawl hnen thucah tawi-II (Peh)Ahmaisa ah tulai Laimi pawl thuanthu dinhmun ka tarlang mi pawl kha riahsiatding le mino pawl phurnak ti cau ding sawn si loin santhar mino liang parah kanthuanthu in a thummi langter duh sawnnnak ruangah asi. Kum zabi 21 sanah ram athangso cakin ziangkim a thleng aw cak sinsin. Culai ah thleng awknak kan nei velo asile Salai Sun Ceu in a simmi vek “San a thleng zo nan unau pawl, nan hrangzianghman a thleng lo” tivek ah kan cang ding. Ka cang maw? Asinan santhar minopawl dinhmun zoh asile sangka kaupi a ong aw asi ti cu zapi mithmuh asi,ziangtluk santhar mino pawlin hmai an nawrih ziangtluk thleng awknak thlen terdingin an zuam in an pe aw timi parah ziangtluk an san sungah an thleng theiding, ram le miphun an thangso ter thei ding timi a thum aw aw.Ram le miphun thansohnak ding hrangah kumpi uk awknak lawng hi a thupi bik lovekin ram mipi pawlin ziangvek dinhmun lai khalah miphun le ram cawisang dingintuan thei mi tampi an nei ringring. Tanta dingmi pawl lakah a hmaisa ah kan simzomi khuahlan lungput thalo (traditional social evils) pawl tlansan thei dinginmino pawl hrangah fimthiamnak, theihnak, le santhar bungrua thatha a um zo tikahzianghman harsatnak um lo ten hmasawn theih asi. Khuahlan lungput tha lo tantading pawl kan sim sal asile huat awknak, iksiknak, hrin le hnam thleidan awknak(misia mitha , lalhrin mise hrin thlei dan awknak), hrin le hnam el tai awknak,mibur fatete pawlsawm aw in midang do kalhnak, mibur pakhatkhat hrang ruatinsenpi vangtlang hmasawnnak dal tu khawruah le nuntu pawl, tvp tanta tahratinsanthar mino pawlin mai mimal hrang, mai sungkhat, kawhhran bul, pawlkom bul,rualpi burkhat hrang thatnak hnakin senpi vangtlang hrang thiltha sawn zoh inpek awknak neih thei a thupi fawn.Na miphun na khua na ram na duhdawt taktak maw?Zohman mai khau le ram le miphun dudhawt lo an um lo ding. Asinan voi tampi cumi tampi in an khua le an ram an duhdawtnak cu anmai hminthatnak le hlawknakruangah tla asi thei. Cuvek lungput thawn thiltha an tuah mi a um asi ahcun fakle lawm thotho ding asi. Asile mi pakhatin a khua le a ram a miphun a duhdawtnakcu ziangtin a langter thei ding?\nKan dunglam thuanthu rei lo te kan zoh salasile ram le miphun duhdawt ti aw tu mino thatha le hruaitu mi ziangmawzat cuningzahnak le mualphonak duh um lo zetzet dinhmun an rak thleng timi zapi theihasi. Ziangruangah? Midang tuahsiatnak mawhsiat ding hnakin kanmah falam misapawl tawntaih ruangah asi ti’n kei cun ka hmu. Cui tawitaihnak cu ziangvek asi?At ruangah le cathiam lo ruangah maw dam lo cah lo ruangah asi maw? Asilo! Milaithinlungput thalo, a thlunah kan sim zo mi vek pawl ruangah asi. A umzia cusanthar mino pawlin an ram le miphun an duhdawt taktak asile a tu hlan ih kanmiphun le kan mipi in an rak fehpi rero mi thinlung ruahnak lungput thalo pawl cu tanta thei hrimhrim a tul tinak asi.Thilthalo thleng ih thiltha tuah dingin tlangau tu le hma la tu an um asiahcun dodal tu, kham tu an um ding ti khal cu leitlun milai dan asi. Aung Sanvekin na fimih ram le miphun thuanthu tuah tha dingin thuanthu in na hmai ahtuanvo a lo thlen asile nikhat ni ni ah Aung San vekin thah na tuar thei asi tia fiang. A lo that tu pawl cu nangmah thawn a nai aw bik tu tla an si thei.Asinan cuvek thiltha tuahnak ding hrangah thih cu thih manhla asi. Thiltha tuahding ah le thudik aupi ruangah mi in an lo hua asile cucu thil man zet asi.Patian zumtu nasi ahcun na hmaiah dodal tu vekin na hmuhmi pawl kha na lamsialtusawn an si ti kha thei ringring aw. Milai porh awknak le milai lamzin zawh sualpang lo ding le thiltha sawn hmu thei dingin na hrangah hmanrua men an si sawn.A thupi sawn mi cu nangmah in ziang na tuah, na tong, na ruat ih na fehpi ti miasi sawn.A tufang kan mipi thinlungput vek thawn kan ram hin zalen zetin uk awknak ngahsehla kan ram cu ziang a bang ding ti ah nan ruat cio? Ei-ruknak, thuphanpernak, hrawhhrawlnak, huat awknak, dik loin sum hai lutnak, le iksik awknaklakah thudik, dingnak le diknak in hmun a nei thei ding tiah kan ruat maw? Asile kan ramle mipi hin ram uk awknak tha tuk an phu tuk na’n kan miphun Pathian in cucu acang ter thei lo tiah kan ruat ding maw? Ramthatnak dingah ram mipi thinlungtimtuah cia asi zo maw?Asile ziangtin kan ram mipi thinlung kan tuah tha thei ding? Milai pehtlaihawknak thlakthleng nak (social reformation) um loin kan ram mipi thinlung a siatzo mi awlsam ten tuah that theih asilo ding. Biaknak lam hruaitu, sumdawnnaklam, vengsung pawlkom awknak, zirnak lam le kiltin ihsin milai pehtlaih awknakthlakthleng thei dingin zo in tuanvo a nei? Santhar mino pawl an si lo maw?Biaknak lam zirhtu pawl khalin a piangthar cia zo mi pawl hnenah rundamnak thulawnglawng si nawn loin milai pehtlaih awknak thuthangtha (Social Gospel) tla ansim in an ausuahpi le nunpi a tul. Kum upa pawl thinlung cu awlten thleng theihasi nawn lo. Thu pakhat an ruahmi lenglamah a dang thiltha maw a thasawn a umthei ding maw tiah cuai thlai tawn theinak an nei nawn lo. An san a cem zikcuahco vekin an ruahnak khal a tumsuk lam asi. Santhar mino pawlin kan upa pawlparah upatnak pek a tul rualrualin an hnen ihsin thusia le thinlungput tha lopawl hmuahhmuah cu tanta hrimhrim a cu zo.Na miphun na duhdawt taktak asi ahcun veng sung rem awk lonak, dodalnak,harsatnak, farahnak, buainak pawlin a lo kham thei lo ding. Na miphun in an lododal, na riah an lo tisia, an lo hua, an lo iksik khal asile laimi cu Pathianzumtu kan si vekin Moses le Paul ih tongkam hi thei ringring dingah ka lo cahduh hai. Moses cu a miphun pawlin an hnawng, an duh lo, an eldai, a thu anlunglo ih milem an biaksan, an dodal laiah Pathian hnenah ziangtin thla a cam, “---an sual ngaidam aw, cutin asi thei lo asile, nunnak cabu sungah ka hmin nganmi khal hlawn sawn aw” (Exo. 32:32) ti ah ati si lo maw? Paul kha a miphunpawlin an vuak, an velh, an thawi ih hnar pawnah a thi tiah an hlawn, an tlansan. Cui hnukhalah Paul in ziangtin Pathian hnenah thla a cam, “Ka sungmuril thinlung sungahcatbang loin riahsia le thinna in ka um asi. Ka miphunpi, ka unau pawl ai ahkeimah sawn hi anse dawng in Khrih hnen ihsin lakhloh si sawn thei sehla ka vaduh ve” (Rom. 9: 2-3) ati asi lomaw? Asi, himi Bible bungcangin a simmi pawl hi an miphunpi pawl hrangah thlarau lam duhsaknak asi, duhdawtnak ruangah.\nLai mino pawl, nan miphun, nan khua nan ram nan duhdawttaktak asi ahcun ziangvek thu hman dal tu le kham thei tu a um lo ding,Zianghman puhmawh ding a um lo. Tuah thei mi ka nei lo ti a um lo. Dodal tu antam tuk ti a um lo. Na kiangah nitin na hmakhua ah a ummi na miphun hrangahthiltha na tuah thei mi kha na tuah asi ahcun midang khalin cutin an rak tuah veasi ahcun kan miphun Pathian in duhnak thinlungtha thawn nan zuamnak pawl cu alo co hlan sak sawn ding asi.Theih ding pakhat simbet ka duh mi cu mino pakhatkhatin ka miphun ka duhdawtti na cingin a mah le amah a duhdawt awk lo asile amai tongfang ih san a thei loasi. Mah le mah zuu le saa thawn siseh nunau tha lo thawn siseh a siatsuah aw tucun ziangtihman in a miphun a duhdawt thei lo asi. A pahnihnakah, mipakhatkhatin ka miphun ka duhdawt asi ti nacingin a neihmi sumsaw siseh atheihmi thutha siseh a miphunpi pawlin an hlawkpi dingmi a thup men asi ahcun asimmi tonggfang ih san a thei lo, asilole tongkam mawi a hmang menmen asi. Namiphun na duhdawt asi ahcun thutha hlawknak na theih mi pawl kha a hlawkpi tuding pawl hnenah sim aw. Na sumpai neihmi na peksuak nakin na miphun zapi in anhlawkpi ciamco lo asi hmanah na thinlung in na ram le miphun na duhdawt taktakasi ahcun na thinlung diriamnak ziangtal thiltha na miphun hrang na tuah loasile na sunglam ih duhdawtnak na neih mi cu a nung lo, a thi tinak asi. Apathumnakah, mino pakhatkhat in ka miphun ka duhdawt asi tinacingin daitlang le zee in a um asi ahcun a simmi tongang ih san a thei lo asithei. Ram le miphun duhdawtnak in a khattu hrang ahcun tuah ding a tam tuk,milai damsungah tuah ding cemti a um lo, tuan rero khal sehla a cem thei loding. Tuan ding ka nei lo ti tu an um maw? A hmai ih lai Bible kha la aw sehlazoh lo in siar theh thei dingin zuam seh. A kiangkap ah bawm tul mi bawm seh.Miphun tuah tha dingin taimaknak um loin a cang thei lo, daithlang lehrawhhrawlnak in miphun a siatsuah sawn asi.Kan peng kan ram sungah miphun tete kan tam tuk ruangah rem awk lonak lethleidan awknak, duhsak awknak a tam na ti asile, midang duhdan na zawm thei lomi pawl hnenah tel tenteng a tul lo. Miphun hnam pakhatkhat kaihhruainak busungah um nuam lo na ti asile um nuamnak lamzin pakhathat talin na miphun hrangtuansuak nak hawl aw. Sumpai na neih lo hmanah na thazang in maw na theih mithutha ausuahpi nak in maw tuah thei mi na nei thotho asi. Pakhat le pakhat remawk thluh cu thilcang thei lo thluk asi. Asinan thiltha tuah tlang dingah mizapi rualpi tha si theh a tul lo, zapi te sungkhat naivai si theh a tul lo, kantuah duh mi kan ram le miphun hrang thatnak tuah duhtu pawl a hlawm in tuantlang thei dingin zuamnak suah sawn uhsi.Kan tong, kan miphun sinak, kan nunphung kenkawh ding le santhar leitlun tlanzuam awknakah kan santhar mino pawl dungdawlh lo ten zuam sinsin cio uhsi. Kanduh lo zawng thil tampi nitin kan hmakhua ah a cang mi a um khal asile cu pawlcu hmailamah thiltha sawn kan hmuhsuak theinak ding ah le Pathian duhmi ziangasi ti kan theih fiang theinak ding sawnah lamhmuh tu hmanrua men asi ti theihringringin ziangvek dinhmun le tikcu can khalah ke karkhat hman dungsip lo te’nzuam sinsin uhsi.Ramsung politics, thuneihnak cuh awknak vekin lamtang tuah aw in dodal awk cana cu hrih lo. Laimi cu milai malte lawng kan si ih tuah ding tampi kan nei.Leitlun miphun dunglamah tlancak pi in kan tlan hmanah tuihnu san ziangmawhmanah kan miphun zapi in san kan man hrih lo ding. Thiltha tuah dingin hruaitusi tengteng khal a tul lo, zapi in hruaitu si khal a theih lo. Asinan santharmino pawlin santhar mino lakah lamtang bul nei loin, huat bul le duhbul nei loinmimal pakhat cio in an ti thei zawng le Pathian vozem an co mi vekin ram lemiphun hrangah siseh vengsung thansohnak ding hrangah siseh hman tangkai thiam athupi sawn. Kan thiam mi a mal tuk lai ih kan neih mi sumsaw ti tlak asi hrihlo. Kan zate neih mi le theih mi kawm hman in kan ram le miphun hi a tu lohli ahtuahthat theih ding rual asi nawn lo. Santhar mino pawl thiltha tuah nak ahlungrualten hmalak tlang thei a thupi. Khua hlan san lal bangin santhar sanahhruaitu cu thambanlo (untoucheble) dinhmun ah in ret awknak pawl tlansan in santhar mino pawl ruahnakthar le thinlungthar thawn ziangtin kan ram le miphun in rual kan ban ve dingih leitlun tlanzuam awknakah kan miphun hi kan cawisang ve thei ding tiah neihmi theih mi le thiammi burkhawm in hma lak a cu tuk zo.Milai thuanthu hi mimal pakhat maw mibur pakhatkhatin duhvekin remthat letuahthat theih lo can tampi a um. Sikhal sehla tuisanah santhar mino pawl hmaiahthusutnak a ummi cu “na tuah thei mi na tuah maw?” ti asi. Santhar mino, na tuahthei mi kha fel le famkim thei bikin zuam aw la na hmailam cu na miphun Pathiankutah a um sawn asi ti kha theihhngilh hram hlah ci.Lungawi ! -----\n-"Huatnak cu mi tawntai le tihhrut pawl hmanrua asi ih duhdawtnak le ngaidamnakcu mi pitling pawl lungput asi"\n“Mi pakhat cu midang tuahnak in a siatsuah lo ih amai tuahmi sawn in a tuahtha in a tuahsiat theu sawn asi.”


An Neiaw Ih A Thaizing Ah A Nupi Cu Taza A Cuai – Meifar\nAn Neiaw Ih A Thaizing Ah A Nupi Cu Taza A Cuai\nNovember 1, 2021 admin Leitlun 0\nEgypt mipa pakhat in Facebook fehtlangin fala anei. Thlakhat hrawng lawng an thlunaw ih an neiaw lohli, a thaizing ah a nupi thar cu ceiaw (make-up) loin a hmu cu a lau tuk, facebook sungih a hmuh ṭheumi fala thawn an bangaw lo a ti. An neihawk hlan khalah an rak tongaw ṭheu nan a ceiaw nasa thei tuk ruangah a hmel ngaingai hi arak hmufiah dah lo.\nCourt ah a nupi cu taza ava cuai ih “In bum a si, a hmel ngaingai ka hmu cu ka lau tuk. Kan neihawk hlan ih ka ton ṭheumi fala thawn an bangaw lo lawlaw. In rak bum ruangah ṭhenawk sal ka duh” a ti. Court in thuṭhennak felfai an tuahsak hrih lo ih an buaipi rero lai.\nThudang: An Neihawk Zan, Ihkhun Parah An Ṭhenaw: Tlangval kum 32 mi in nupi anei ih an neihawk zan ah a nupi cu a tlan tlung sal. Mopa Mnombo Madyibi cu bawlung sit ṭheu a si ih a taksa khal a ṭha zet, a rualpi pawlin Anaconda tin an ko. Hmin tarlang rem lo fala thawn an neiaw cu mopuai cu hlunghlai zetin an hmang.\nA zanah party an tuah lawk ih an nuamaw zet, asinan zan an vun ittlang tum cu buainak a suak ih monu cu a tlan tlung. Thu an sutnak ah monu in “A zahmawh a tum in a sau tuk, a hmul leh a tamtuk. Fanghma tumpi tiat a si, ka ṭih tuk. Ka celh lo ding” a ti.\nMonu cu mipa itpi hrih lo mi fala thianghlim lai a si, Mnombo thawn kumkhat sung an thlunaw zo nan neihawk hlan ih ittlang cu rem an ti lo veve. A pasal thar ih zahmawh a hmuh veten a ṭih tuk ih zu palang in a lu ah a vuak ruangah mopa cu hliamhma a tuar.\nMopuai ra hmangtu pawl khalin an thawmvang an rak thei ve. Mopa in “A tir ahcun ziangkim a ṭha thluh lawk nan ka bawngbite ka phelh veten boruak a sia cih. Ka nupi hi ka duhdaw tuk ruangah thubuai ka tuahsak lo ding.\nA thinhengnak khal thildang a si ding, Zanzibar ah hotel mankhung pawl sang dingin in fial nan ka rak sang lo ruangah a thinheng si ding” a ti. An thubuai cu palik hnenah an theihter lo ih khuatlang upa pawl thawn an reltlang, monu in kut a thlak lo thu a rel ih a hmaiah ka beng men a ti. Ziangtin an um vivo ti cu kan thei nawn lo.\nThantlang Khua Ih Um Hngakṭah Runinn Thuhla Fiang\nRalkap In “CDF Pawl Nan Meithal Thlak Uh” Tin Ca An Tar


Falam luhnak hauhnaar ah pi 25′ saangmi THINGLAMTAH an phun ding – Ethuthang\nFalam luhnak hauhnaar ah pi 25′ saangmi THINGLAMTAH an phun ding\nJune 7, 2018 June 7, 2018 Iris Hnem Falam thuthang\nFalam khua leiram damnak ding le Christian khua sinak lang tertu ding tumtahnak thawn pi 25′ saangmi thir Thinglamtah cu a reihlan ah Sun Ceu khaan kiangah an phun thlang ding tiah theih a si.\nChin Theological Fellowship (CTF) cun hih thu cu Falam khua nu/pa hnen ah thuron a sim tikah ṭha an tiih June 5 ah tonkhawm thurelnak nei in Thinglamtah phun dingah hmalaaknak an nei cihmi a si.\nAtu ah, Thinglamtah phun siannak cu uknak lam zungih vuanthok bawi hnen ah an dil zo ih vuanthok bawi cun, “Lamziin zung ih feh sukso a hnaihnok lo timi lungkimpinak le Cinmual venglal ih kiangkap a hnaihnok lo timi theihpinak ca an pek ahcun a ngah ko” tiah a sim.\nFalam khua nu/pa in a phunnak ding hmunhma lam ṭuanvo laaknak an nei ih Congheng khuabawi le Locom khua pawl hnen ihsin khal siannak an ngah thluh zo tiah theih a si.\nThinglamtah cu pheilam ah pi 2′, a kaulam ah pi 1′ tummi a siih fek te ih a din theinak dingah leilung sungah pi 9′ an phum dingih leilung parah pi 25′ a saang dingmi a si.\nA thlanglam ah leimin kham dingin cangdawl khal an tuah zo ih Thinglamtah khal a hmun ah ret zo a si na`n siannak ngah tikah phun leh dingmi a si tiah ṭuanvo nei Rev. Salai Sen Ro Sang in a sim. Amah cun, “Thinglamtah phunnak ding hrangah ting 30 hrawng a ṭul ih atu ah ting 7 lawng kan nei lai. Asinan Falam khuapi luhnak ziin sak le thlang ah biaknak dang ih hminsinnak pawl a um tikah Falam thleng dah lotu khualtlawng sukso pawl cun Buddhist khua ah ruat a olmi dinhmun kan si. Curuangah Falam khuasuah hnaar ih Thinglamtah kan phun theinak dingin zumtu unau zate in thazaang suah cio dingah ka lo sawm hai” ti`n a sim.\nFalam khua nu/pa sungṭuan Pu Khuang Hnin khal in, “vuanthok bawi hnen khal in siannak kan ngah cing ko ding. Asinan leiba ih Thinglamtah phun cu a remcang lo ding ruangah FCMF, FCC le FECF pawl hohanak in Pathian ram hrangih siannak a neitu ṭanpinak thawn ting 30 a kim tikah phun leh a ṭha ding” tiah a sim ve.\nAtu ah lamziin zung vuanthok bawi le Cinmual venglal cun phun dingah an lungkimpinak ca an pek zo.\nChinland Herald Daily News\n← Collage kaailai Fala pahnih in Tlangval an uar tlangmi hrang ah Mobile Phone 38 fir sak\nMars leisen par ah thil hmudah keellomi thil danglam hmusuak : NASA →\nFalam in Kachin raltlaan pawl bawm tum\nMay 18, 2018 Iris Hnem Comments Off on Falam in Kachin raltlaan pawl bawm tum\nShi Thu Htet timi pa in Chin nu Bank account hack sak\nMay 19, 2018 Iris Hnem Comments Off on Shi Thu Htet timi pa in Chin nu Bank account hack sak\nFalam Siizung ah Siibawi mipum 75 ṭulsam\nMay 18, 2018 Iris Hnem Comments Off on Falam Siizung ah Siibawi mipum 75 ṭulsam


North Korea Thu Neta - Chinland Today Media\nApril 9, 2013 8:11 pm·0 comments\nSEOUL ( Reuters ) : North Korea le South Korea ramri nak ih um, Kaesong hmun ih hnatuan North Korea mi pawl cun, Tlawngkai Nihnih Ni ( 9.3.2013 ) ah hnatuannak hmun an panlo thu thuthang ah an tarlang. 2004 ihsin sumdawnnak hmunpi pakhat ih cang Kaesong hmun ih hnatuan lo ni a tum khatnak khal asi fawn.Ziangruangah hnatuan an fehlo ti cu theihfiang asi lo nan, thu um dan zingzoitu pawl cun, hi hmun ah hin North Korea in missile a bun leh tum asi ding tiih ruattu le, Nuclear ralthuam zohfiahnak hi hmun ah a nei tumsal asi ding tiin ruahnak an nei.\nHi hmun ah hin South Korea rammi hnatuantu le hnatuannak ih tuanvo neitu 475 an um ih, Tlawngkai Nihnih Ni ah khan mi 77 pawl cu South Korea ah an kirsal ding asi tiin South Korea ram thuthang cun a tarlang. North Korea pawl hnatuannak ih an fehlo tik ah, an hnatuannak a tibuai ban viau ih, ziangtin an tuah ding manager pawl cun an theithei lo. Kaesong ah hin company 100 tluk in hmunkhuar in hnatuannak an nei rero.\nNorth Korea cun South Korea ramsung ih ramdang mi pawl hnen ah ralrinnak khal a pe zo ih, South Korea ihsin tlung theh dingin a sim hai. KNCA thupuangtu ih a puannak ah cun, a tlung duhlo le a tangmi pawl thil pakhat khat an cang asi ah cun a poi zet ding. Ziangahtile doawknak cu zangfahnak tello ih doawknak asi ding tiin North Korea lam cun an puang.\nJapan Ramin Missile Bun Tum


Yangon Ih Mopuainak Hmun Le Meisa Zung Ah Bomb A Puak Ih Thi Le Hriam Tuar Um – Vapual Auaw\nTulai Myanmar ramsung hmun tinkim ah bomb puak thuhla theih ding a tam ih ,May 25, tuini khalah Yangon hmun 2 ah bomb a puak. Hmaisa sawn cu Yangon Shwepita meisa zung ah a si ih neta sawn cu Yangon Thinangyun ah a si.\nShwepita meisa zung ih bomb puak cu zinglam nazi 10 hrawngah a si. Bomb puak ruangah hriamhma tuar an um ih ralkap pawl an thlen cin ruangah cazin felfai in theih man a silo. Meisa zung ahcun meisa man pe mipi tam lai caan a si ih a kiangkap ah palik le ralkap duty an um ringring nan,bomb a puak thotho. Zoin a puah timi cu theih a silo ih rinhlelh kaihmi khal an um hrih lo.\nSun nazi 12 hrawng khalah Yangon Thinangyun myone Zeya thukham zin ih mopuai lomnak hmunah bomb a puak bet. Bomb puak cu mo laksawng pek dingmi tuamnak sungah tel tiah rel a si ih bomb ruangah Monu a thi ti ih an relmi cu neta ah a thi felfai tiah theihfeng a si.\nKiangkap um pakhat cun “Bomb puak awn cu a ring tuk lawmmam ih hriamhma tuar pawl cu sizung an fehpi cih. Zoh kan tum nan,ralkap pawl an thleng cih ih kan feh ngam lo. Dalan thawn pehparawknak a nei tiah theih a si. Monu a besia tuk tiah kan thei ih hrekkhat cun a thi tiah an rel. Neta ahcun a thi felfai tiah theih a si,” tiah a ti.


Ka Pa in ka Nu phatsan in Fala nonal pahnih a kawp: Video - The Chin Times\nKa pa hi fala pham le fala verther herher deuh ringring khi a si. A fala pawl le miler le paisa lawng duh, supermarket cashier ih hnaṭuan, a sui nazi le a sui ṭhi hahio ih rak luangliam tivek fang khi an si.\nKa Nu hin hmu ngah sehla cu ziangti takin um kei maw. Ka Nu cu mi ṭha tak le fel tak a si. Ka suah veten a hnaṭuan a cawlhsan ih keimah rori ngaihsak le kilkhawi in inn ah a um. Kan sungkua hrangah a pekawknak hi a tam nasa.\nCu laklai ah ka pa cu tirhfak ngaingai mai hrang lawng ruat khi a si. A thlahlawh khal a tamsawn cu amai’ hrangih a hmannak ah a cem thluh, a cancan ahcun ka nui a pekmi sumpai hin bill pawl pek ding a daih lo ṭheu. Asinan cupawl cu a relsuak ngam dahlo. Ka Pa hi mihringhro a hman zet ruangah, anih thawi tawhawk ding cu a phang zet.\nAsinan thil pawi zet cu ka Pa hin ka nu hi a rak bumthup ringring hi a si. Kan thei thluh ko. Acan can ah zan tlaipi hnu hman ah inn a ra thleng lo ṭheu. Ka nu cu thinhar le lungkuai in a ṭap ṭheu.\nKa hminsin ringring lai, kum 9 ka si lai ah ka Nui’ parih a umtu dan ruangah ka thinling sosang tukin “Ka nu hi hmaizahnak malte tal nei ve aw” tiin ka auh ciamco.\nZianghman ngaihsak lo zetin, “A phu tawk ciah a co ngah a si kha. Nitin nan ei-in ding hrang taima zetin hna ka ṭuan. Daiten um ngiaungi men uh, culol asile hi hmun ihsin suak aula nan mahte hnaṭuan hawl uh” a ti men.\nKa Nu cun kamkhat hman a sawn lo. Kan innsang umtu dan cu hivek hi a si ko. Zohman ka pai’ duhlo zawng ṭawng ngam kan um lo. Kan ṭih in kan khur thlauhthlauh.\nKan inn suahsan men ka duh zet nan, ka Nu cun rem a ti lo. Hihi si lehhnu ih thil duh umlo tak a ra thlen hnu ih ka nu ka mawhthluknak bik cu.\nKa pa ih pu a thi ih, paisa tam ngaingai ka pa a tanta. Hivekih sumpai tanta awkmi cu innsung sang nuntu khawsaknak hrangih hman ding a si.\nCuvek cu si ta hlah, anih cun a Pu in paisa a rohta thu pawl ziangthu hman in sim lo. Bag fate a la ih ka nui’ hnen ah ka lo tlansan men ding a ti ih a suak vungvo cih. A thilri dang zianghman le a la si lo, a paisa tampi neihmi cun a thar lei thluh a tum si cek ding.\nKa Nu cu ninghang riahsia le thinpit in a ṭap ciamco. Hivek lawmam ih a ṭha hi ka thei dahlo. A hnen lam pan in ka va tlan ih ka va pawm, Nun una lungngai awhlah maw, na hnen ah ka um ko sisi, tiin ka va hnem.\nAn ṭhenawk ngah fel hnu cun ka Nu thinnau zetin a um. Hnaṭuan a hawl a ṭul, ka suah thlak ihsin I kilkhawinak ah rei tuk hnaṭuan loin a rak um fawn tikah a hrangah hnaṭuan hawl a harsa zet. Cashier hnaṭuan pakhat a hmu ngah. A hlawh a mal deuh ruangah kan inn san man kan pe theilo ih studio room ah kan ṭhawn ih ihkhun hman umloin tapthlang ah kan nufaten kan it.\nHivek ih kan khawsak hi kum khat lenglo a si, ka Nu hi ka zang a fak tuk lawmam. Ka Pa in le Laiking titit rorin in tanta men. Ziang thuhla hman cipcap a ti nawn lo.\nKum 13 ka hung si ve thlang, ṭum khat cu shopping mall pakhat ah ka pa ka hmu ngah. Falak um 20 kiangkap hrawngmi ih kiangah ding hrianhrian in ka hmu. Hivek fala ngaizawn duh men ah maw ka Nu hi a rak ṭhen ke aw, tiin ka sutaw rero.\nAn dungin ka thlun ih an mawṭaw umnak tiang, an mawṭaw cu tuihlan ih a hman ṭheumi vek siloin BMW x5 thar, mawi zerzi khi a si. Hivek mawṭaw ṭha tak leinak dingah khui lam ihsin paisa a ngah si pei?\nKhui tawk ah an um timi ka theihfeng a ṭul a si hi; tiin palik hnen ah ka feh. Ka Pai’ umnak ka theihfeng lo thupawl ka sim hnu ah, a thaisun ah a umnak palik pawl cun in sim.\nKa Pa tawng ding cun a inn ah ka va feh. Asinan a inn ka va thleng cu sangka bell hmeh ding ka thlahrung aw nasa. Inn sungih vungluh hnakin tiin sangkate kiangih thingkung parah ka kai ih a innsung cu fiang riahriah in a lang.\nAn mileng pindan lawng hmuh a theih si ih, zohman hmuh ding an um silo ka hngak cuahco. Tawkfang, ka tlung men thlang ke ka ti zawngah thil hmuhmi ka nei.\nKa Pa cu mileng pindan ah fala pahnih thawn an ra suak puangpo ka hmu. Fala pakhat cu kan dungte ih Shopping mall ih ka hmuhmi kha a si ih a dang pakhat sawn khal an hmel a bangaw nasa, unau an si men thei. Kum 20 kiangkap hrawng an si veve, ka Pa cu kum 50 a kim zik cuahco. Ka hmuhmi cipciar cu ka rel lang duh lo mei ke. Fala pakhat cun kawr paa diardi te a hruk ih pakhat sawn cun tlawng uniform a hruk.\nInn ka va thleng ih ka hmuhtawnmi cu ka Nu ka sim kher a ṭullo ti ka fiang. Asinan a theih ve ṭulih ka ruahmi ka sim. Ka pa cu inn thar a neih thuhla ka sim, fala pahnih thawi an um thu cu ka sim lo. Ka Nu ih thinnat ter ka sianglo.\nKa Nu cun a ziang khal a pawilo thu I sim. Asinan ka nui’ hnen ah “Nunu hizat zozai paisa a neihmi hi nan ṭhenawk hlan ih a rak neihthup mi tla a si thei hokhaw, cumi tla a si ahcun a hrek cu na covo a si” tiah ka sawn.\nKa Nu cu ziang hnukhnak thei mumal loin a um, asinan ka nawr ciamco ruangah a tawp ahcun thuhla fiang zingzawi dingin lawyer pakhat a sang.\nThla ziat hman a reilo, kan lawyer sanmi cu ka Pa ih bank account sungih paisa lut/suak pawl a thei thluh. Cumi ciah ihsin ka Pa cun ka Nu a ṭhen hlante zarh khat duh ah paisa tamtak ro a co thu kan hmusuak ngah.\nHithu kan hmuhsuak cun ka Pa ka huatnak a nasa sinsin. Thuṭhennak hmunsang cun ka Pa cu a Pu in $ 2million ro a roh ta timi an hmusuak ih, a hrek cu ka Nu pe dingin an relcat.\nKa Pa cun a Paisa ngahmi cu ṭhen thum ṭhen khat lai a rak hmangral zo. Ka Nu a hrek a vun pek cun a kutsung tangmi $400,000 fang lawng a si thlang.\nAsinan ka pa cun ningzah khal ruat riai loin kan inn ah ra in ka nui’ hnen ah ngaidam a ra dil ciamco. Neihawk ṭhatsal ih innsang dinsal a dil.\nAsinan ka Nu cun tawk a ti tuk thlang ruangah, kan inn suahsan ih in tlansan dingin a rak ti men.\nKan nun a nuam thlang ta. Paisa thu ah kan thinhar a ṭul nawn lo. Tu ahcun ka Nu khal Online dating hmangin tlangval thar a hawl ve thlang. Tlangval thar a hmuh thu hla an thurual thupawl I sim ih ka pa hnakin an kaihaw sawn in an rualrem sawn mah na.\nKa Nu hi ralṭha takih a din ngam hi ka va uar in ka va suang tak ve.\nHminsin: Hi thupawl hi audio ih tuahsawng siseh, website dangih post sawng kan siang lo.\nVideo ih zoh duh hrangah;\nPrevious articleKa Pa le ka rualpi thabik an ngaizawng aw, ka Pa in fa a raih…\nNext articleBreaking News: Myo Gyi in Covid-19 Natnak A Ngah; Video


Victoria’s Secret Rak Dintu Roy Raymond Kha! - Chinland Today Media\nVictoria’s Secret Rak Dintu Roy Raymond Kha!\nAugust 8, 2014 6:31 am·0 comments\nVictoria’s Secret timi cu mikip ih theihmi Leitlun sumtlelet tuahnak ih Brand hminthang pakhat a si. Asinan zo in a rak din timi le a rak dinsuak tu pa ih thinnat umza dinhmun cu a theitu an mal ngaingai. VS a rak din thok tupa hi Roy Raymond a si.\nCalifornia ih Roy Raymond timi pa cun a nupi hrangah sunghruk(underwear) lei dingin dawr pakhat ah a va feh. Dawr sungah a mit la theitu sunghruk a hmuh lo hlei ah dawr sung um minung pawl cun zohniamnak mithmai thawn an rak zoh cu a lungkim thei hrimhrim lo. Curuangah sunghruk lawng rori zuarnak dawr ong thok dingin ruahnak a nei ih dawr sungah mipa khalin zalen takin thil an lei thei ding tumtah in a tuahsuak. 1960 kum hrawngah sunghruk pawl hi thungaithlak ih caan pekin design an rak suai lem lo. Hruk a țul ruangih hruk ding fangin an rak țhit. 1977 kum ah sum nu $80000 cem in dawr an rak ong thok. A dawr cu a hlawhtlng tukih 1982 kum ahcun dawrțek 5 tiang an tipung thei.\nAsinan a sersuahmi design pawl cu mipa duhzawng/ mipa mit la zawng hlir an siih a taktak ih a hruktu nunau pawl hrang a ruah cih lo thu cu a rak thei aw lo. Curuangah VS cu nuamteten a tlasia vivo ih Les Wexner hnenah £2.6million in a zuar. Cu hnu ah My Child’s Destiny timi nauhak thilri zuarnak company a din sal. A hlawhtling thei loih himi hnațuannak ruangah £650000 le a innpi pahnih, a motor tiang a sung thluh rialrial.\nAsinan a beidong hrih cuang lo’n nauhak cabu zuarnak hna, innsang thilri zuarnak hna, sam lem zuarnak hna ti pawl hnakip a țuan vivo. Pakhat hman hlawhtlinnak a hmu ngahsuak thei nawn loih leiba vanbawr in a tangih 1993 kum ah a nupi thawn an țthen aw.\nHimi tikcu caanah Victoria’s Secret cu US ih nunau sunghruk zuarnak company tumbik sinak dinhmun ah a ding. A hna hlawhtling loih sung, leiba thawih um betah innsang țhențhek aw dinhmun a sinak ihsi tlansuahnak pakhat lawng a hmu thlang. Cutin kum 46 a simi Roy Raymond cu 1993 Aungust thla ah San Francisco ih Golden gate lilawn par ihsin a dawp that ta!\nsource: elitedaily ih ta Myanmar Youth Media Club in an letmi a remdan ih letsin si.\n“B” Thisen Nei Pawlih Mizia


Thlahmul pawl - Chinland Today Media\nNovember 18, 2012 12:43 am·0 comments\nBible Siar Ding: Saam 91:1-9\nA thla in a lo hup dingih, a lo kilkhawinak sungah na him ding.\nRintlak a sinak cu na raalphaw pi le phaw te an si.\nA hmaisabik ih ka hmuh dahmi arte faate a pinu ih thla hnuai ah a relmi cu ziangtik hmanah ka hngilh thei dah lo ding. Ar pinu cu thla le hmul tamzet nei vekin a lang. Naihzet in ka zok tikah a lu fatezet thawn a nu ih thla hnuai hmul pawl lakah a relhmi ka hmu. A langmi umsun cu arte ih hmurzum le mit pawl lawng an si. A ruangpum dang pawl cu arpi ih hmul sungah le thla hnuai ah an thup aw thluh ih hnangamzet te’n a um. Ar pinu cu a faate hrangah ziangkim ttuanvo latu himnak hmun tthabik a si.\nHimi hi Saam number 91 ngantu in kan thinlung mitthlam ih ka cuanter dingah in duhsakmi zuk a si ih Pathian ih humhimnak thla hnuai ih kan um tikah ziangtluk in so kan him timi kan theih theinak dingah a nganmi a si. Culawng si hrih loin Saam ngantu ih in duhsakmi cu Pathian thla hnuai ah um ringring khi a si fawn. Saam ngantu in Pathian sungih um le relh cu humhimnak a si (c.1) zia le Pathian cu kan beunak lungpi ih kan ret ringring ding hi a sim duhbikmi a si (c.9).\nNi nikhat ni ah kannih tla arte faate bangin kan thinlung sungah a um ve lai ding. Leilung pi hi ttihphannak hlir in a khatmi hmun ah a cang thei. Kan kiangkap ah ziangvek thil cang hmanseh, zumtu kannih hrang ahcun tlannak ding le relhnak ding hmun tthazet beunak kan nei ti vun theih cu ziangtluk thlangamza so a si.\nVancung ih um kan Pa, Na hnenah ka ra tlan lut ttheunak ka um ringirng lo ttheumi parah in ngaidam hram aw. Nangmah lawng hi ka beunak lungpi ih lo tuah ringring thiam dingin in zirh aw.\nBawipa Pathian cu ka beunak lungpi ah ret in A hnenih ka tlanlut tikah, cutawk ah um ringring dingin ziangmi in i lauter?


Mopai Thian Ih Thusimmi Ruangah Monui Lungthin A Kuai, Neta Ah An Neiaw – Meifar\nMopai Thian Ih Thusimmi Ruangah Monui Lungthin A Kuai, Neta Ah An Neiaw\nUS, Illinois khua ah mopuai hlunghlai zetin an nei. Desiree White (kum 32) in pasal a nei, a pasal ih rualpi ṭhabik ih thusimmi ruangah a lungthin a kekkuai. An pathum in rualpi ṭha zet an rak si ih tlawng an kaitlang ṭheu.\nAn neihawk sun ah mopai thian in, “Monu Desiree hi ka hmuh hmaisabik ni ka mang lai. Ka hmuh veten ka duh cih, ka ta ding a si tin ka rak ruat. Leitlun ih ka hmuhmi fala lakah a mawi bik, ka hmuh mi lakah miṭha bik a si ih amah vek cu ka tong nawn lo ding.\nKa hrang ding a si tin saduhthahnak ka rak nei ringring nan tlangval anei zo ti ka theih ruangah zianghman ka zuam ngam lo. Lamzin dang aum ding ti ka zum ih a tlangval khal ṭhaten ka kom ṭheu. Ziang asikhallen nan pahnih in ka lo duhdawt tuk, Congratulations” a ti.\nMopai thian khalin Desiree White hi arak uar ve tuk nan a duhdawtnak cu a pholang ngam dah lo, pasal a neih sun ahcun zu a ri deuh ruangah a thinlung sungih um zaten mipi hmaiah a relsuak. Mipi pawl cu an hni vualvo lawk nan neta ahcun an dai reprep thluh.\nMonu Desiree White in, “Zingpit ah kan inn ah ara ih mokor hruh in ka rak ceiaw rero lai. In zoh ringring hnuah ‘ziang na cang’ ka tiih ‘Na mawi tuk aw’ in ti. In zohdan le a mitmeng dan a diklo ti ka thei nan thildang aum ding ti cu ka rak zum dah lo” a ti.\nKutsihnak an ṭheh hnuah an lamnak tualrawn ah monu le mopai thian cu an tongaw ih monu in, ‘Ziangah caanṭha veikhat tal in rak pe lo?” tin a sut ih mopai thian in zianghman a rel lo, “Nang pahnih in ka lo duhdawt tuk” arak ti.\nCumi hnuah monu le mopa cu an ṭhenaw, monu le mopai ṭhian ṭhabik cu an neiaw ih zodang ngai loin hringnun an hmang rero lai. Desiree White in, “Ka pasal thawn kan ṭhenawk hnuah in ra hnem ṭheu, ka thinhar tuk lai caan ah in hnam cu ka um a nuam tuk. Cutin, duhnak biathu kan hlanaw ih kan neiaw” a ti.\nRalhrang Pawlin Nauhak Kum 6 Mi Le Kum 9 Mi An Kap That


The Chin Times, Author at The Chin Times\n•US Sihnichuk(AG) William Barr in Federal Prosecutor(acozah sihni) zate, FBI, thiltisual hawltu pawl, trilawknak sualnak zingzawitupawl cu Hrilawknak Diklonak zingzawi dingin thu a pe zo. Hi hin Dem le Media lam a lauter nasa zo. •US State-pawlih Sihnichuk 14 rori in Pennsynia thubuai cu Supreme Court ah thehluh an tum. Republican Chairwoman, Senate hotu le House ih Minority hruaitupawl ih\t...\nPosted by The Chin Times November 12, 2020\nBreaking news: AG Barr cun Voter Fraud zingzawi dingin tu ciah kha thu a pe! √Trump hrang thlacamsaktupawlin US Election le President Trump thuhla, a thlen cin theih an duh ruangah ka hun ngan ṭheunak a si. Chinmi zumtupawl lawng si loin leiltun zumtu tamsawnin thla kan camsak. A san cu Khristian humhim duhtu a si ruangah le khatlampawl cu\t...\n√US President ah Joe Biden in a neh ding tiin kan ṭuat(projected) tiin Media tumpipi pawlih an phuan ruangah dan vekih hriltlin taktak ah mi tampi in an ruat. Asinan Conservative media-pawl: Brebart News, Newsmax, Daily Wire, etc..pawl cun an pawmpi hrih lo. Ramhruaitu lakah Israel PM Natanyahu le Singapore PM Lee, French President Canada PM pawl lawng deuhthaw an\t...\nInternational news & politics: CT Lalrinawma Pastor Denise Goulet cun “Pathian in Donald Trump hi President ah a tling sal ding, tiah I sim” a ti. “Lock Her Up”, Thawngthlak uh tiin an au nasa. Tufang kan leitlun thuthang ah ngaihven hlawhbik le mikip ih an thlir ringring mi, “US Politics” thuhla le “Battle for the White House” thuhla hi\t...\nPosted by The Chin Times October 22, 2020\nCommission on Presidential Debates ih khawkhannak vekin October 22 zanah Donald Trump le Joe Biden cu hmatawn rorin “Thucuhawknak” an nei sal ding a si. NBC News anchor Kristen Welker in tuiṭum ih Thucuhawknak a kaihruai dingih, minutes 90 sung an nei dingih thil thupi deuh relnak ah minutes 15 sung caan pek an si ding. Thusuhmi sannak caan minutes\t...\nZUARTU LE HUIKHAWMTU ~~ Lakhawmtu na si lo hmanah ti darhtu si hram hlah! 1.✍Kawlram politics a that lo ruangah Miphun a hloral cuahco mi zuarbettu mawh huikhomtu si na tum?. 2.✍National party symbol kawrsen na hruh le miphun zuartu ka si ti thei aw.Na identity(na sinak)cu kawrpawl a sisawn. 3.✍ Kawrsen le kawrpawl hi miphun zuartu an si veve\t...\nPosted by The Chin Times October 21, 2020\nTufang Myanmar ramsung boruak, Rampi hrilawk ding Ni a nai rero thlang ti lai ah, COVID19 in nasa zetin a nuai ciamco. Falam khawpi khalah kan dung tubaite ah Covid19 nat nei mi pakhat hmuh a si ih, tu khal a dang an karh bet thu theih tikah pawi kan ti zet a si. Falam khawpi sungih ummi siseh kiangkap\t...\nPosted by The Chin Times October 18, 2020\nOctober 16 (mizansun) ah khan Tili ih fen hlo mi Mizoram Serchhip tleirawl fala cu a ruak tello in a Nulepa le a rualpi pawl cun ui duahdo zet cingin ruakvui thlahliamnak an nei. A nulepa hrang ahcun ziangtlukin so an tuar a nat ding. An fanu duat zetmi cangsualnak ruangih thi cu a ruak khal hmu lo le, tuamhlawm\t...\nPosted by The Chin Times October 17, 2020\nဟုက်ကဲ့ ဆရာ POLICY 1.✍Laitlang NLD cu National party an si vekin, ram le miphun hrang policy an nei dah lo ding. 2.✍Laitlang NLD hruaitupawl cu; Ram le Miphun damnak policy cu a rel hman an rel ngam lo.ဟုက်ကဲ့,ဟုက်ကဲ့ ti bak an rel ngam lo.An rel ngammi cu; Pu Nothankap relsiat le ဟုက်ကဲ့ ဆရာ ti bak rel ngam le policy an\t...\nPosted by The Chin Times October 16, 2020\n✔Zuk: T-L (Tlangzar le Leilet) karlak motor zin ṭhatnak a si hi.. Tar (kattaza) sim lo lungto phahnak hman a um lo, hmun hrekkhat ah a bek tuk, motor a feh thei lo ih mi 7 laiin a dungin in tulsak.. ✔Khawte Motor zin ṭhabik an ti mi Saek-Ticirh Zin ka feh ih, Kattaza-Leilung-Lungto tin cawhpawlh celcel in Saphai ṭial\t...\nPosted by The Chin Times October 14, 2020


Jesuh Tel Lo Cun (sim tu Rev. Fr. Lucas Sum), January 6, 2021. | Radio Veritas Asia\nJesuh Tel Lo Cun (sim tu Rev. Fr. Lucas Sum), January 6, 2021.\nJesuh Tel Lo Cun\nThuthangtha sim tu Rev. Fr. Lucas Sum\nThuthangttha ngai tu, nan umnak cio ah Pathian in kumthar thlawsuah, a hleice in damcah nak, lo pe hram seh.\nTui ttumah Jesuh tel lo cun timi thu thawi ten ruat khawm tlang uh sih. Hmaisa ah Pathian ttongkam ngai ta hrih uh si.\nMarka 6: 43 - 52 “Cui hnuah zamrang tein Jesuh in a dungthluntu pawl cu long sungah a luh ter ih tili khat lam ral Bethsaida ah a hmai ah rak feh sung dingin a thlah. Cule misenpi pawl cu a tlun ter. Damten va tlung uh a ti hnuah tlangpar ah thlacam dingah a feh. Khua a thim tikah long cu tili laifang a thlengih Jesuh cu amah lawng ten tlang parah a um lai. Thli kha an mah lamih a hran ruangah a dungthluntu pawl in long an hlau tikah harnak tampi an tong ti kha a hei hmu. Curuangah zinglam nazi pathum le paruk kar lakah an hnenah cun, ti par in a va feh. An kiang a tlen tikah lan san a tum, asinan ti parih a feh kha an hmu. Mithla ah an ruat ih an thin phang in an raak ciamco. An hmuh tikah an zaten an ttih ngaingai.\nHma khat te ah Jesuh in ‘Nan thinphang hlah uh! Keimah so khaw ka si,’ tiah a ti. Cule long sungah an hnenah a vung lut ih thli cu a dai. Dungthluntu pawl cu an mang a bang zet, ziangah tile mi thawngnga rawl a daarnak kha a sullam an thei thei lo, an thinlung in a ruat ban lo a si.”\nZumtu u le nau, Bawi Jesuh in mi tu ih kan siar mi Baibal sung ihsin kan hrangih a thupi zet mi thu pa hnih in zirh. Tawi ten von ruat khawm hrih uh si.\nPakhatnak ih in zirh mi cu “thlacam ih thupitnak” a si. Nitin kan nunnak ah mitampi cu thlacam a ttul lo, thlacam khal ka thiam lo, kan tiih thlacam dai thlang in kan um pang ttheu. Mitu ih kan thei vek in Bawi Jesuh in a dungthluntu pawl cu Bethsaida ah feh ding in a thlah. Cun a thuthangttha sim mi le zirh mi ngai tu mipi pawl khal a tlun ter ttheh hai. Zo hman a hnenah an taang nawn lo. Cun Jesuh cu thlacam dingin tlangpar ah a feh a si. Ziangruangah Bawi Jesuh hi Pathian ih fapa rori a si nan, thla a cam a si pei, timi ruah ding tampi a um. Thla a camnak san hi tampi a um. Cumi tampi sung ihsin, pakhat a si ve mi cu, thlacam a thupi tuk, nan nih khal thla cam ve ringring uh, timi in zirh duh ruangah a si. Thlacam a thupit le a ttul ih rungah a mah Bawi Jesuh rori hman thla a cam ttheu a si. A mah rori khal in hi tin cam uh tiah in zirh. Cumi cu ‘Vancungih Um Kan Pa” timi thlacamnak a si. thlacamnak hmuahhmuah lak ih a ttha bik thlacamnak a si. Mi vek ih thlacam kan thiam lo a si hman ah ‘Vancung ih Um Kan Pa’ timi thlacamnak te tal cu kan cam hrimhrim a ttul a si.\nA pahnihnak ih Bawi Jesuh ih in zirh duh mi cu ‘a mah Jesuh thawi kan um asilen thla a muang ih a mah Jesuh thawi kan um lo a si ah cun thla a ttem’ ti mi a si. Ttongdang ih kan sim asilen Jesuh thawn kan um asilen khuavang sual sawmnak in in neh thei lo ding, tinak a si. A dungthluntu pawl hi Bawi Jesuh thawi an um tlang ah cun ziang hman ttih le thlaphan ding an nei lo. Asinan, Bawi Jesuh cu amah lawng tlangparih thla a cam lai ah a dungthluntu pawl cu long sungah an um ih thli a hran ih ti suar a leh tik ah an thin a phangih an thla a ttem. Asinan, Bawi Jesuh cu an long to mi sungih a vongluh ve cun zianghman an ttih nawn lo. An hnga a ngam tuk.\nCun Johan 20: 19-23 sungah khal ah hitin kan hmu: “Nipi ni zanlam ah dung thluntu pawl cu hmunkhat ah an tong aw. Judah mi hotu pawl an ttih ruangah sangka hmuahhmuah an khar ttheh.” Zumtu u le nau, Jesuh an hnen ih a um lo ruangah an thla a ttem. An ning a ttih. Cathianghlim in hi tin in sim bet: “Cu mi lai fangah “Jesuh cu a ra lang ih an mah lak ah a ding in ‘Nan hnenah daihnak um ko seh’ a ti. Cu mi ttheh cun dungthluntu pawl khal thlarau thianghlim an co ih ziang hman an ttih nawn lo. an hna a ngam tuk.\nZumtu u le nau, thlacamnak thawn Pathian naih sinsin uh sih. Thinlung, thlarau, pumsa hna ngamnak cu Pathian hnen lawngah hawl ciau uh sih.\nNan zaten Pathian in lo umpi ringring hram seh! Amen.\nMenmen Caan hi “Menmen” Asi Lo (Rev. Fr. Polocarp Thawngte), January 19, 2021.\nSavun thawl thar kan si (Rev. Fr. Pius Cung), January 18, 2021.\nVanlam Sialkiringcin (Rev. Fr. David Mangte), Zarhkel Zarh (2) nak, January 17, 2021.\nMisual Pawl Ko Dingah A Ra (sim tu Rev. Fr. Peter Zin), January 16, 2021.


UN Palai U Kyaw Moe Tun that an tum mi thuthup a puut darh | Falam Online Media\nAugust 5, 2021 Ni Hnem Sung\t0 Comments\nRalhraang ukhruainak dodal in leitlun mipi hmai ah SAC ralhraang mualphohtu US ram ih um Kawlram UN palai U Kyaw Moe Tun cu tuikaar ah khan pawlkom pakhat in that dingin palai an thlah nan an hlawh tling lo tiah theih a si.\nPaisa pek in U Kyaw Moe Tun that dingih an thlahmi palai cu mikhual dinhmun in atufang NewYork ah visa thawn khuasa Myanmar rammi a si ih amah cun U Kyaw Moe Tun pehtlaihnak nei in thuhla hmuahhmuah a sim suak thluh ruangah U Kyaw Moe Tun thihkhat in a luat hi a si.\n“August 3 ah thuhla umdan in sim thei ih FBI hnen khalah simtheinak ka nei zo. US cozah lam in zirzoinak an nei bet vivo ding ruangah thuhla cipciar rel a thiang hrih lo” tiah U Kyaw Moe Tun cun reuters hnen ah a sim.\nMyanmar U.N. envoy says personal security stepped up amid threat https://t.co/IMN6XS8ZVO pic.twitter.com/oLnRYokVGK\nReuters cun FBI hnen khalah thuhla sutfelnak an nei nan atufang zirzoilai mi thubuai a si ruangah thuthup relsuaktu le U Kyaw Moe Tun thusutfelnak kan nei tibaaklo cu zianghman rel theih a si hrih lo tiah an let.\nU Kyaw Moe Tun that dingih tawlreltu pawlkom siseh, paisa ziangzet pekin mithattu ding an hlang timi le ziang ruangah that an tum tivek khal thuhlafelfai a suak hrih lo a si.\nAmbassador U Kyaw Moe Tun cu UN meeting ah mipi lam ṭangin SAC ralhraang a maulphoh ruangah ralhraang pawl in hnaṭuan kan ban tiah thu an phuang nan UN lam in Myanmar cozah dik dinhmun in SAC ralhraang a pom theilo ruangah tukum kum cem hlan sung cu amah U Kyaw Moe Tun in Myanmar aiawhtu UN palai ṭuanvo a la hrih ding tiah theih a si.\n← Ralring : Falam ah Covid 19 pianhmang thei theih lomi a thleng\nKNDF in timlamnak nei cia dingin Khuami pawl Ralrin an pe →\nRalhraang sungthu a puut darh ruangah ralrin pekawknak thuhlapi an suah\nFebruary 1 kan thleng zik thlang cu SAC Ralhraang Thinphangin Vansanglam


Thuphuan 1 (Revelation 1)\nJohan Hnenih Langtermi Thuphuan\nHi Thuphuan hi Khristian pawl hremnak an tuar caanih nganmi a si. Cuti hremnak an tuarnak cu Jesuh Khrih an zum ruangah a si. Cangantu ih a tumtah bikmi cu a ca siartu pawl ruahsannak le tha-thawhnak pek a duhmi a si ih harsatnak le hremnak an tuar lai caanah Khrih an zumnak tlansan lotein an hnget theinak dingah a forh.\nHi cabu sungah a tam sawn cu Johan hnenih phuanmi le Johan in hmuhnak a neihmi pawlih thu a si. Hi phuanmi le hmuhmi pawl cu a thluathlam lawngih phuanmi a si ruangah a rak siartu Khristian pawl cun a tican an thei ding nain mi dang hrangah cun tican nei lo, thuthup bangtuk a si. Asinain theih theinak dingah fiangtertu tamzet a um ko. Pathian thangṭhatnak hla kan sak tikah a thusirhsan cu nolhsal vivo a si ṭheu vekin hi Thuphuan cabu sung khalah hin a thusirhsanmi cu hmuhnak le phuannak a phunphun in a nolhsal vivo ve a si.\nHi Thuphuan cabu sungih a ummi thu hi, a thuterek tete-ah cun el awknak le hriilhfiahnak phun dangdang um hmansehla a thutlangpi ahcun ruahnak le hriilhfiahnak a bangrep sawh ko. Cuih a thutlangpi cu: Pathian in Bawi Jesuh Khrih sungin a ral pawl hmuahhmuah le Satan khal a neh fai thluh ding ih cutin nehnak famkim tikcu caan a thlen tikah Amah a zumtu pawl le rinsan tlakmi pawl cu van thar le lei thar co theinak thlawsuah laksawng a pe ding, tihi a si.\nThu hramthoknak (1.1-8)\nHmuhnak hramthok le Kawhhran pasarih hnen cakuat (1.9-3.22)\nCazual le tacik pasarih (4.1-8.1)\nTawtawrawt pasarih (8.2-11.9)\nRulhreng le sahrang pahnih (12.1-13.18)\nHmuhmi a phunphun (14.1-15.8)\nPathian thinhengnak kheng pasarih (16.1-21)\nBabilon siatsuahnak, sahrang le profet sual, le Satan nehnak (17.1-20.10)\nNeta bik Thuṭhennak (20.11-15)\nVan thar, lei thar le Jerusalem thar (21.1-22.5)\nJohan Hnenih Thuphuan\n1Hi thu hi Jesuh Khrih ih a phuanmi a si. A ra thleng cing dingmi thil kha a siahhlawh pawl hnenih langter dingah Pathian in a hnenih a hmuhtermi a si. Cumi cu Khrih in a vancungmi pakhat thlah tahratin a siahhlawh Johan hnenih a theihtermi a si. 2Cule Johan in a hmuhmi hmuahhmuah cu a sim ṭheh. Pathian hnen ihsin a rami thuthang le Jesuh Khrih ih a langtermi thutak cu Johan in hi bangtuk in a sim. 3Hi cabu a siartu le profet thusimmi a theitu le hi cabu sungih a ummi a thluntu pawl cu mi lungawi an si. Ziangah tile hi thu pawl a kimnak tikcu a nai zo.\nKawhhran Pasarih Cibai Buknak\n4Asia peng sungih a ummi Kawhhran pasarih hnenah keimah Johan in thu ka lo cah:\nAtuih caanah a ummi le a rak um zomi le hmailam khalah a um lai dingmi Pathian le a bawi tokham hmaiih a ummi thlarau pasarih le, 5rintlak a si mi thutheitu, hrin hmaisa bik a si mi Fapa, thihnak ihsin thawhtersal a si mi leilung siangpahrang pawl uktu Jesuh Khrih in zaangfahnak le daihnak lo pe hramseh.\nKannih in duhdawt ih a thihnak thisen thawngin kan sualnak ihsin in luatter zo. 6Puithiam bangin a siangpahrang uknak sungah Pathian le a Pa riantu si dingah kannih cu in tuah zo. Curuangah sunlawinak le huham cu Jesuh Khrih hnenah kumkhua in um koseh. Amen.\n7Zoh uh! Khrih cu mero thawn a ra ding ih mi hmuahhmuah in an hmu ding; amah a suntu pawl khal in an hmu ding. Leilung tlun minung hmuahhmuah an ṭap-ai ding. Cutiin a si hrimhrim ding. Amen.\n8Bawipa Pathian in, “Keimah cu Alfa le Omega ka si,” a ti; Amah cu atuih a ummi le a rak um zomi le hmailam khalah a um lai dingmi Ziangkimtithei a si.\nJohan In Khrih A Hmu\n9Keimah cu nan unau Johan, Jesuh a thluntu ka si ih Khrih uknak sungih a telmi pawl parih a rathlengmi harsatnak nan tuarmi khal a tuar vemi ka si. Pathian thu le Jesuh ih phuanmi thutak ka sim ruangah Patmos tikulh ah in ret. 10Bawipa Ni ah Thlarau in i zeel ih ka dunglam ihsin tawtawrawt vekin a ring zetmi aw thawm ka thei. 11“Na hmuhmi hi ca sungah ngan awla Efesa, Smarna, Pergamum, Thiatira, Sardis, Filadelfia le Laodisia khua pasarih ih a ummi Kawhhran pasarih hnenah kuat aw,” tiah i ti.\n12Cutiih i titu cu zoso a si tiah ka her ih ka zoh tikah sui meisa vannak tung pasarih ka hmu. 13Cuih meisa vannak tung pasarih lakah milai a bang zetmi pakhat a ding ih a kebeu tiang angki fual hrukin sui ṭaangkap a ṭaangah a kap ka hmu. 14A sam cu tuuhmul le vur bangtuk in a rang. A mit cu meiling bangin a vaam. 15A ke cu somei sungih an thianter hnuah an hnawtfaimi daar vekin a tle. A aw cu tipilian tlasuar thawm bangtuk a si. 16A vorhlam kut in arsi pasarih a keng ih a kaa sung ihsin kaphnih hriam ralnam pakhat a suak. A mithmai cu sun laitakih ni bangin a tleu. 17Cutiin ka hmuh tikah mithi bangin a kehram ah ka riil. A vorhlam kut in i run tham ih, “ṭih hlah aw! Keimah cu a hmaisa bik le a neta bik ka si. 18A nungmi khal ka si. Ka rak thi nain atu-ah kumkhua hrangin ka nung sal zo. Thihnak le mithi khua tlunah thuneitu ka si. * 1:18 Thihnak le mithi khua tlunah thuneitu ka si: timi hi Thihnak le mithi khua tawh ka nei ti in tla leh a theih. 19Curuangah na hmuhmi thil pawl, atuih a ummi le hmailamih a um lai dingmi thil pawl hi ngan aw. 20Ka vorhlam kutih na hmuhmi arsi pasarih le sui mei vannak tung pasarih ih tican thuthup cu hi bangtuk in a si. Arsi pasarih cu Kawhhran pasarih ih vancungmi an si ih mei vannak tung pasarih cu Kawhhran pasarih an si,” tiah a ti.


Suu Kyi Ih Rakhine Ram Thu Le Rampi Thu Ih A Sim Mi Kimcang - Chinland Today Media\nSeptember 19, 2017 2:39 pm·0 comments\nLeitlun ramtamhuap thuneitu pawl le upat mi pawl hnenah kan rampiin harsatnak a ton reromi pawl cu Myanmar State Counsellor Suu Kyi cun mipi pawl hnenah September 19, 2017 ah thusimnak a nei.\nA thusimmi a nai theibiknak in kan mipi pawl hrang ih siar olsam le theithei dingin ka rak let. A zaten kimcang ih let ding cu duhthusam asinan, a remcang theibik ding zuam phah in hitin kan rak let mi cu a si.\n‘Upat mi zaten cibai, kan dung kum UN zatlang thurelnak ah kan rampi acozah thar dinhmun thawn thusimnak ka rak nei dah zo. UN thuthlung le zulhphung pawl pom hnget in hi thu hi ka dinhngetpinak thawn ka tarlang sal duh a si.\nTuikum meeting cu ka kai theilo ruangah hitin a tawi zawngin kan rampiih hmakhua le kekar dan tawifamkim te ih tarlang ding ka duh.\nRam mipi zalennak hrang le mipi ṭhansohnak hrang 2015 ih hriltlin kan si veten, tuah ding mi le mawhphurhnak tumzet pathum tuahsuak dingin kan hmaiah a songaw. Cumi pawl cu a tuum zet mi le caan sauzet rei ih tuahthei ding mi pawl an si.\nZiktluak Mipi Zalenak, Reidaih mi Remdaihnak le ṭhansohnak pawl an si. Hi pawl hi olsam mi an silo. Thlakthlengawknak hrangih hmainor cu kan hrang ahcun kum 50 lenglo ralkap uknak ihsin mipi zalennak ih kai rero kan silai ruangah kan cawm nung rero lai fang lawng khi a si. Curuangah a famkim mi kan si thei hrihlonak cu a si.\nA hngetkhoh mi Remdaihnak khal kan rampi zalennak kum 1948 ih a ngah ihsin kan mah sung ih buainak kum 70 sung um rero laimi ihsin kan rak zuam rero zo mi a siih hlawhtling thei dingih kan zuam rero laimi khal a si.\nThansohnak timi cu a tlun lam ih pahnih pawl cawmnunnak thawn kan hlawhtling vivo tum mi a siih remdaihnak le mipi zalennak ziktluak pawl ngahnak ihsin cangsuak vivo peh ding mi khal an si.\nKan rampi cu rampi relbawlawknak hrangih buaithlak zet mi a si ticu nan zapite ih theih cia mi a si. Cumi buaithlak zet cu theicingin mipi pawl cun caan tawite sungah a zaten cingfel thluh dingin ruahsannak in nei.\nAcozah thar kan kai hi tubaite a siih thla 18 hman hmaizarh lawng ihsin a kim lai ding mi a si. Thla 18 cu caan tawite sung a si ruangah cumi pawl tuahfel thluhnak ding caan a si lo a si. Cu tiih kan ti ruangah kan hmabak pawl le kan mawhphurnak pawl tuahsak thei ding dinhmun kan silo tinak lam a silo.\nRampi mipi pawl parah ka zumnak ka ret ih tuini ah leitlun ramtam huap le kan ram rualpi pawl, in zangfahtu pawl hnenah kan rampiih a hmalak tummi; rampi remdaihnak, ṭhansohnak, thuhla hi ka lo hlawm duh hai a si.\nLeitlun ramtamhuap pawl ih seherhnak le ngaihvennak bik a simi Rakhine thuhla khal lo hlawm ka duh a si. Kan dungkum UNGA ah ‘leitlun ramtamhuap pawl ih zingzoi zohfelnak le hliakhlainak kan ṭihlo, ih remṭhatnak ding hrangih hmalaknak le khawkhannak khal kan poi tilo’ tiin ka rak tlang au pi. Cumi pawl kan tuah mi a tawi zawng in ka rak tarlang duh a si.\nUN ih ka thusim thluh ni 18 nak, October 9 ni ah, Rakhine ram ih Palik sakhan hmun 3 rori ah Muslim hrimkai pawl in an siim ih, October 11, November 12 pawl khalah an siim bet hrih. Hi mi ruangah mi tamzet in an thihphah ih Inn urkang sak le um hmun neinawn lo in mi tamzet an um phah ih, Muslim mi ziang maw tizat Bangladesh ah an tlan phah.\nCumi thok ihsin kan rampi acozah in remdaihnak hngetkhoh Rakhine mipi le Muslim pawl lakih a um theinak dingah a cang thei tawk in kan tawlrel cih a si. Hi tiih buainak sosang a suah hlan ihsin Kofi Annanrori khal sawm in le amah ih hruai miin zohfelnak neih ding khalin kan rak sawm zo mi a si.\nCumi cingin buainak pawl cu kan rak khamngah lo ih kan dung kum tiang khal remdaihnak cangsuak thei dingin kan zuam bet hrih lai ko. Cuvek ih kan tum rero laifang le hmalaknak kan nei rero lai fang te ah palik pawl umnak sakhan 30 rori le Taungdanza khawte ih palik sakhan pawl cu August 25 ah hriamkai pawl in an siim bet sal.\nRakhine ramih misual cangvaihnak ruangah rampi acozah cun, Arakhan Rohingya Salvation Army (ARSA) pawl ih cangvaihnak cu, Leitlun ih mihel cangvaihnak thawi pehparih daan hrampi Bung 6, cang 5nak vekin mihel cangvaihnak a si tiin le mawhphurnak neitu an si tiin mawhpuh an si.\nMyanmar rampiin Rakhine ram buainak thu ih minung covo pahbaltu le buainak suak tertu pawl cu kan duhlonak kan langter ih thazaang khal kan pe lo a si. Hi hmun ih kan ret mi ralkap le mipi kilhimtu pawl khal acozah lam ihsi hngetkhohzet thupek le zirhnak thawn, thusuak le mawhphurhnak pek mi pawl an si ṭheh ih buainak lak ihsin mipi pawl kilhim dingih mawhphruhnak kan pek mi pawl an si.\nMilai covo pahbal zawngih cangvaihnak le buainak suak dingih cangvaihnak, ziangtheilo nauhak le mipi pawl buainak suak tertu pawl cu dingfel lairelnak thawn an tlun ah thuhla cingfel ding khal kan tum a si.\nBuainak tuartu zate hnenah kan riahsiatnak kan tarlang duh a si. Buainak tuartu pawl hi Muslims pawl lawng siloin phunhnam nauta le mi hnuaita deuh pawl leiltun mipi pawl ih an theih lo mi khal an tel a si.\nHi tiih harsatnak tuartu pawl hrangah bawmnak hi August 27, 2017 ni thok ihsin bangranten kan pek thluh. An zate hnenah thleng thluh thei ding khalin kan zuam rero lai a si.\nKofi Annan in kan ram sung ih dinhmun pholangnak felfai cu August 25 ni ah famkim zetin a tarlang ih himi ni hi buainak a suahnak ni khal cu a si. Kan rampi hrangih tuahrem ṭul mi tiih pek kan simi khal a rangthei bikin caan tawi sungah tuahfel thluh thei ding khal kan zuam tum mi a si. A dang ṭul tiih ruahhmanmi pawl khal facirik te hrelh loin caan rei le tawi tiin tuah thluh thei ding kan tum a si. Rampi acozah khalin a theitawp a zuam rero lai a si.\nSeptember 5 ni hnu ah doawk buainak zianghman a um nawn lo. Asinan Bangladesh ih a tlan luttu Muslims pawl an pung sinsin mi cu felfai teih zohfel ding kan tum a si. Ziang ruangah ramleng ah an tlan rero hrih lai timi cu a tlan tu pawl tawngin suh kan duh ih, tlan velotu pawl khal suh kan duh a si.\nMitam zet ih kan theih lo mi cu ramleng ih a tlantu Muslism tamzet hi Rakhin ram sungih a tlan velotu Muslim tamzetin an thlun lo tihi a si. Muslim pawl umnak hmun ih zatek 50% hnak ih tam pawl hi an mah si dan te vekin a um hrih lai ih buainak a suah hlan ih an dinhmun kel vekin tutiang an um hrih lai a si.\nCuruangah rori ah himi thu cu nasaten ziang ruangah hitin a cang rero hrih lai timi hi kan zoh ih kan zingzoi fel a ṭulnak cu a si. Thubuai a umnak hmun lawng zoh loin thubuai a um lonak hmun khal kan zoh a ṭul a si. Ziangruangah hi hmun pawlah buainak suak ding an rak hrial thei a si pei? Curuangah kan ram dinhmun in ṭawm pitu ram mipi pawl hnenah sawm kan duh mi cu kan ram Muslim dinhmun ih kan zuam reronak in theihpi ding hi kan duh mi a si tihi a si.\nHivek thu kan zuamnak ih nan thei duh ngai a sile in rak theihter hram uhla nan mah hrangah a hmun ih feh dingin kan lo khawkhan pi dingih nanmah le nanmah khal; hipawl hi ziangruangah an tlak suak velo? Ziang ruangah an kiangkap khua pawl cem duahdo cimit duahvo vekih a lang laiah an mai khua cio ih um hrih ding an hril? Timi pawl nan sut awk thei ding a si.\nKan ram mipi pawl harsatnak ih ummi lawng siloin Rakhine pengṭhen hrangah ṭhansohnak tuah dingin 2017 – 2021 hrang tiin tumtah riruang ih ka ret mi pawl khal tarlang ka duh a si.\nKhaw mipi pawl hrawng hnaṭuan ding 100 lenglo um, mipi le bulpak hnatuannak ding tuah sak dingin tuah a si. Cumilawng siloin khawsung mipi ṭhansohnak hrang lampi; a hlan khawte mawṭaw thlen theilonak hmun pawl ah mawṭaw thleng thei dingih lampi kauhnak, meisa, harhdamnak le zirnak pawl khal thleidannak neiloin pek ding tumtahnak a um a si.\nHarhdamnak thulam khalah khuahlan ih a thlenlonak hmun pawl ah tamsin thleng thei dingih tumtahnak pawl khal a um a si.\nTlawng 300 lenglo sak dingin le Muslim pawl khalin thlei dannak um lo in phunsang tlawng kaiter ding ti khal kan tawlrel zo a si.\nHarsa pawl hrang ih bawmnak khal August 25 ih buainak a suak hlan tiang ahcun mipi vantlang hnenah thleidannak umloin zatek 95% tluk roriin pek an rak si thluh ko. Tu khalah a veihnihnak hrang pek ding tumtahnak a um lai a si.\nRam mi sinak ih cohlannak ding thu khlah zofehnak neiih thuhla zingzoi dingin le kan ram mipi zate kan ṭankhawm ṭul mi a si. Hi tiih zohfelnak neih ding mi thu thawn pehpar awin Muslim Hruaitu hrekkhat pawl cun zohfelnak thuhla ah tello dingin le mipi pawl in thazaang pek lo dingih thuhla fialawknak a um. Hi mi ah sunralnak zianghman a um lo ruangah nan zaten in rak bawm cio dingin le nan rak tel cio ding hi kan duh a si.\nZirnak lam thu khalih buainak a suaklonak ding ah zirlaibu, remdaihnak, vantlang mipi hrang ṭhansohnak lam thuhla pawl zirnak ding khal a thar ih suah dingin tumtah a si.\nRadio FM channel khal tuah sak ding in le; rammi sinak hrang ih zohfelnak thuhla thannak ding, zirawknak thu le harhdamanak lam thuhla pawl thanawk thei dingin bunsak ding tumtah a siih Rakhine Bengoli, Myanmar pawl in phuan a si ding.\n2016 ihsin ahlan ih thuthang latu pawl fehsianlonak hmun pawl khalah thuthang latu pawl feh thei dingin zalennak pek an si. Buainak a suah hnu khalah acozah cun thuthang latu pawl feh thei dingin a zuampiih zalen zet in siannak khal pek an si.\nBangladesh thawi ramri thu khalah Bangladesh home minister in kan ram ih ra tlawng dingin ziangtik lai caan khalah kan rak cohlang in kan rak hmuak ih ramri thu reltlang ding khal kan ralring a si.\nBangladesh ram ih tlantu pawl Myanmar ram piin rak cohlang sal dingin ngennak a um. Himi thu khalah zohfelnak felte ih neih ding ruahmannak pawl hi 1993 ihsin a rak um zo mi a si.\nHi lungkimnak, rampi pahnih karlak ih a rak um mivekih thlun peh ding khal kan ni cu kan ralring a si. Kan rak lungkim tlang mi vek cekciih thlun dingin kanni cu kan ralring a si. Ka simvo vekin hi tiih zohfel zo mi pawl cu zianghman dawnkhamnak um in, humhimnak kim thawn kan ram ah lakluh an si ding. Zohfelnak neih ding cu ziangtik lai khalah ka ralring ringring a si.\nLeitlun ramtin mipi pawl in Rakhine ram ih thubuainak ruangih ramleng ih tlan mipi pawl le inn le khua urkangnak thuthang ruangih harnak tuar pawl ruangih in ngaihvennak pawl hi kan thei a si. Ka sim zovekin September 5, 2017 ihsin buainak hi a um nawn loih, umnak hmun ralrin dingih ralrinṭulnak hmun khal a um nawn lo. Himi thu ah kan ni khalin nasa ngaiten seherhnak kan nei ve a si. Buainak hi ziangmi cekci a si tihi hawlsuah ding kan duh tuk ve.\nPuhawk tonnak thubuai thawi a rawicok rero mi a si. Cu pawl khal a zaten kan ngaicang thluh. Hi puhawknak pawl khal hmalaknak ngaingai kan neih hlanah rinrahmi le a fekmi dinhram thawi ummi pawl an si ding kan duh.\nThubuai tisuaktu cu zovek sakhuanak, miphun, ramkhel thu ih sinak nei an va si khale kan ram piih a pompi mi milai covo sinak le vantlang mipi buainak suahpi tu an si ahcun an tlun ah hremnak pek ding kan tum thluh a si. Mipi covo pahbalnak thuah kan ram hi a neem men lo mi a si.\nRakhine state ih harsatnak thu kan buaipi rualin kan ram thlanglam ih buainak khal mallai vawn ther cih ding kan duh. Kan ram ah remdaihnak, a hngetkhoh mi a um thei ding hi kan duh mi le kan tumtah mi cu a si.\nCuruangah hi tiih remdaihnak hrang hmalaknak kan neih mi ah in telpi ding hi kan lo sawm duh a si. Ni kum August thla ih kan rak tuah mi remdaihnak thu khalah buainak tete pawl kan tuar hrih rero lai. Himi pawl ruangah ka mangbang lo. Ziangruangah tile hivek hi leitlun hmun zakip ih remdaihnak thu ih rak thleng rero dah mi an si ko. Cem ral tluh ziknak vek tluk ih buainak le thuhla dangdang pawl tla a rak um dah ṭheu ko. Asinan a cem netnak ahcun kutsihaw in an rak sualsuak thluh cio mi san thuanthu pawl tla an rak si.\nZiangruangah tile leiltun mi zapiin, buainak hnakin remdaihnak, raldoawknak hnakin hnangamnak pawl hi kan hrilsawn mi a siih cucu zovek mi khalih an thazaang tlungter sal tertu le phurtertu bik a si. Asinan thilolsam te men cu a silo harsa zet mi cu a si.\nHmailam pan ih rampi remdaihnak le tundinnak kan tuah rero lai ah leiltun mipi zaten in rak zangfahtu le in rak theithiam pitu pawl hnenah kutongzawm ih in rak bawm ding hi zangfah kalo dil duh a si. In rak bawmnak ding khalah a sezawng siloin a ṭha zawng hmakhuathlir mi hlasawn, in ruah pi ding hi kan duh in ka lo ruahsan a si.\nKan rampi hi rampi pakhat vek ih in zoh ding hi kan duh ih, buainak a suahnak hmun pakhat te men zo ih in khaikhawm men ding hi kan duh lo a si.\nKan ram hi belnu kuai mai thei ding ringring dinhmun ih ding mi ram mipi zalennak nei kan si hrih lai. Asinan cumi pawl khal a sinak vek ciah in cingfel ding hi an mai mawhphurhnak a si. Hmun pakhat ih harsatnak lawng zohih tuahrem ding ci a silo. Azaten a pumhuap ih tuah ding hi kan tumtah mi a si.\nCuruangah kan rampi hrangih hmalam ziin thar, feh dan ding thar, a ṭhalam hoizawng, mipi pawl ih eithei ding le hnetkhoh zet a si theinak ding in hawl piih in dinpi dingah ka lo sawm duh hai a si.\nKan rampiih harsatak hi coplecilh ih kan cinfel theilo mi ruangah ziang tik hmanah kan cingfel thei nawn lo ding tinak a si riai lo. Kan mipi in an tuarnak hi malte kan ti rei phah deuh tinak fang lawng hi a si sawn ih kan mipi pawl ih tuarnak hi a rang theibik ih cemter ding hi kan tumtah bikmi cu a si.\nKan rampi ramri le mipi pawl humhimnak thu ah leitlun ramtin pawl khalin in telpiih in theihpi ding hi kan duh in kan lo sawm a si. A hleice in an ram thu ahcun Myanmar rampi minung pawl in mawhphurhnak hleice a siih, acozah zungsang ih hnaṭuantu ihsin thok mi zovek khalin rampi ṭhansohnak ding thu ahcun mawhphurhnak kan nei cio a si.\nKan rampi remdaihnak hrang ih kan zuamnak thu ah ram leng mipi pawl in intel ding hi kan duh sangka hi tumpiin kan ong a si. Buainak hmun ah ra lut in ra zoh cio uh. Cutin kan rampi buainak thu ah nan mahten ra zohin zianga cang? Hi mi buainak hlonhlo thei dingin ziang mi kan tuah thei ding tin nanmahten rak ruat ve cio uh. Culawng siloin remdaihnak a umnak hmun ah ziangtin remdaihnak an tuah timi khal thuukzek ih in rak zohpi ding hi kan duh a si.\nZiang a cang, ziang tin kan cingfel thei ding timi le ziangtin kan bawm thei ding timi, ziang ruangah hitin a um lo ih ziangruangah a cang thei timi tla in rak zoh piding ka duh a si.\nMipi bawmnak khalah kan tlangbawi pawl ih hohanak in hmalaknak neih rero a siih Red Cross le rampi sumpai rak bawm tu pawl khalah kan lungawi. Kan ram mipi pawl bawmnak rak pe tumtu pawl khal nan um ti kan theiih kan lungawi.\nZovek mi khalin kan rampi Myanmar hi sakhuanak, zumnak, miphun sinak le ramthu khelruahnak dang men ruangah ṭhendarh ding kan siang lo a si. Sakhuanak le miphun buainak in in ti buaiter ding a siloih kan duhlo, kan danglamnak cio vekin kan rampi hi kan tung ding mi a si. Mi zocio in mahle sinak vek cio in milai covo kan nei.\nRam khat ih miphun hrinkhat kan si vekin leitlun rampiih miphun khal kan si Leitlun rampi mi khal kan si.\nUN hi rampi pakhat le pakhat buainak pawl cemtertu ding hrangih din mi a si. Curuangah tuini ih kan tuah thok mi pawl hi a thoknak lawng a si hrih laiih Myanmar rampi hrangih a hngetkhoh le a rintlak mi dinhram pi hrang hmalaknak lawng a si hrih lai. Kan rampi Myanmar mipi kalak ih buainak tenau pawl a simi, miphun pakhat le pakhat, ruahnak dangdang pawl hi kan do thei ding a si. Ruanak dangdang ruang ih buainak pawl tla cu thinlung kauzet le ruahnak ongaw zet ih kan reltlangnak in kan cemter thei mi a si. Tirhsiannak le midang zawnruahnak pawl khalin midang ih thuruah dan hi kan theithiam sak thei a si.\nCutiih kan ṭankhawmnak lawngin si kan dinsuak thei ding. Cuti siloin pakhat le pakhat tongkam, cerek, kharuahnak ih doawknak cun in tuahrem lo ding a si. Do awknak le ṭihnak pawl cun hmaphe lawng hi a suah pi mi a siih cumi pawl kan suahthluh lawngah remdaihnak ngaingaih hi kan ngah thei ding a si.\nNan theicio zo vekin puhkual tonawknak pawl lawnglawng in kan ram hi a khat. Cumi thuthawn pehparin khawilam hman hoin thu ka sim tum lo ih buainak le ralawknak thuhla; ruahnak in siseh, hriamhrei in siseh kan tumtah ka coktho tum lo ih cumi hnakin remdaihnak um thei ding hi ka thehdarh tum bikmi a sisawn.\nHimi ka simmi pawl cu a tawinak zawng ih sim mi a si ruangah leitlun ramtin mipi pawl in kan thuhla ngaihven ih in rak theihthiamnak ding hrangih ka tarlang duhmi le a tawizawng ih kan phuan duh mi a si.


Assam bomb puak ah mi 64 thi, mi 300 in hliam tuar - Chinland Today Media\nAssam bomb puak ah mi 64 thi, mi 300 in hliam tuar\nOctober 30, 2008 9:30 pm·0 comments\nThu, Oct 30 11:45 PM: Guwahati bazaar le khawte dang hmun hnih ah bomb a puak ih mi 64 an thi ih mi 300 in hliam an tuar. Police pawl ih simdaan ahcun nazi 11:20 a.m ah a puak ih nazi pakhat sungah bomb vei 12 a puak. An bomb hman mi hi bomb danglam zet a si ruangah nasa zet in a kiangkap pawl a kang.\nAssam khaw tlun cu meikhu in a khat ih lamzinpi ih mataw pawl an ding theh ih mipi fehlai khal an cawl theh, culai fangah meisa mittu mawtaw a thleng tin thu dawn a si. A rei hlan ah curfew an neihtum thu khal an phuang cih bet. A thi pawl sungkua hrangah Rs.100,000 pek ding an tiam.\nAssam mi, Delhi ih hna tuan pawl cu an nu le pa u nau sungkhat pawl phone biak ding ah thinbang leh mangbang in an khawsa. Hruaitu pawl cun Hi bomb puah thu ah United Liberation Front of Asom (ULFA) pawl an ringhlel nasa ih Congress Chief Sonia Gandhi khal in a demnak thu pawl a phuang ve.


Thuanthu Roling Sungih Kurbungbel Vek An Ti – Meifar\nThuanthu Roling Sungih Kurbungbel Vek An Ti\nNovember 10, 2021 admin Leitlun 0\nIndonesia tlangval Karna Radheya le UK model hminthang Polly Alexandria Robinson cu thungai thlakin an duhaw ih an neiaw cu mipi in mak an ti tuk. Thuanthu Roling sungih Kurbungbel vek an ti rero. Ngathaisawn ih hmai-er cu aum lo nan an duhaw zet thotho.\nKarna Radheya cu mipangaite a si ih Polly cu a hmel a ṭha in a sang tuk ruangah model lak khalah a hminthang zet. August 2017 kum ah Bali khawpi ah an rak tongaw ih an biakawk rero hnuah nunau sawn in a duh hmaisa.\nKarna Radheya in “Ka zun ah ramdang mi fala mawi zet a uai ding ti hi ka rak zum ban lo. Khuanui samhrisih kan rak si ih Pathian in Polly hi ka nupi dingah in pek ruangah ka lungawi tuk” a ti.\nOnline sung khalah mipi in ziangtin nan duh aw thei tin an mangbang thu’n an comment, online sungah an zuk pawl an tarlang ṭheu ih Polly ih facebook page ah thluntu 280,000 hrawng anei. Karna ih Instagram khalah thluntu 75,000 zat anei ve. Duhdawtaw zetin an umtlang vivo ih tu’ahcun fanu pakhat an nei zo.


Minaa - Chinland Today Media\nJuly 14, 2012 2:05 am·2 comments\nBible Siar Ding: Saam 38:1-22\nMaw Bawipa, I damter awla ka dam ngaingai ding; I ruun awla ka him taktak ding. Ka thangtthat mi cu Nangmah lawng na si.\nKa mawh tiih phuhrung awknak (guilt) cu thin nuam lo (bad feeling) hnakin a roh deuh. Cumi cun taksalam dam lonak: thiikai nat (hypertension), itthat thei lo natnak (insomnia), asilole hnaikhuarmi hma (ulcer) pawl a suahter thei. Thupizet cuangin, phuhrun awknak cun mai’ minungpi pawl le Pathian thawn pehtlaih awknak tiang hman a siatsuah thei.\nDavid in a sualpalhnak ruangah a taksapum rori le a thinlung ih retheih le phurhrit a phurh zia a thei fiang nasa. Saam 38 kan siar tikah a sualmawhnak le a tuarnat zia pawl kan tuarpi thei. Donharnak in a thlarau phur a ritter, a hma pawl an besiatuk, ih a tha a cem thluh. Cucing cun fimkhurzet in a innsungsang hnenah bom a dil duh cuang lo. A ruahsanmi le a hngah ringringmi bomnak cu Bawipa lawng a si.\nTuni ah, Bawipa cu kan damnak ding hrangah a netabik ih kan panmi a si ttheu. Kan hma pawl cu hmatuamnak (bandage) in kan tuam, ih kan ruahsannak khal leitlun ih thilti daan in kan hawl. Mithapetu (Counselor) pawl in ka sualpalh ti ih phuhrun awknak (guilt) cu mawtaw sia retnak inn vekin hnon dingmi a si an ti. Rualpi pawl in nunnak cu thinhar loin nomter theinak thu kan nei ti’n an nemhnget. Zu le rii theimi siivai cun caan tawite sung natnak an rehter thei. Sihmanseh phuhrun awknak le a naami cu a hmun ringring.\nZiangtiklai caan khal ah Yahweh Rapha cu A hnenih kan kir saal ding in hngak ringring. Bawipa hnenih kan pan asile in naatertu phuhrun awknak kha a damter ding. Cumi tumtah in A Fapa Jesuh leitlun ih a run thlah duhsannak a si.\nYahweh Rapha lawnglawng in David a damter thei ih Amah cu tuni ah in damter theitu umsun a si.\nYahweh Rapha, keimah hi Na minaa ka si. Ka thlarau damlotertu thupte sual nathrik in thahsak hram aw.\nZiangmi sualnak si thup dingin ka zuam? Damter dingin Jahweh Rapha hnenah ziangti’n ka ap thei pei?\nZu ihsin Runsuahnak\nTuini na nganmi cu, tulaifangih ka tulsambikmi a siih, ka lungawi. Thazaang ka ngah ngaingai.\non July 14, 2012 at 11:26 am\nTuitumta cu keitla ka duhin ka uar hleice ih thazang ka ngahtuk. Ka nunih a rak tlaksam ve zetmi a si. Thazang ka ngahtuk…


Kalay kiangkap thinphangnak a pektu Leimin tidawlpi | VCTH\nKalay kiangkap thinphangnak a pektu Leimin tidawlpi\nHome » Thlirnak » Kalay kiangkap thinphangnak a pektu Leimin tidawlpi\nBy vcth on March 2, 2016.\nKan dung kum 2015 fur cu Kawlram hmun kipah tilain le leimin harsatnak kan tong. Hi vanduai ah hmun dang thawn bang aw loin harsatnak phunkhat cu Hakhalay, Tuikhing Zing khua le a kiangkap thilcang a si. August 28 zaan ah Hakhalay saklam Nat Maung tiva, a mahte dawl aw mi (landslide dam) a min ruangah ciar bek tilian in an khua le lo ram pawl a silh thluh thu zate theih a si.\nKalaymyo kiang ih um Yarzacu tidawl pi ih ti hna a simi Tui Milui tiva ah Landslide Dam a um tiah Tonzang peng Hangcin khawmi pawl hnen ihsin theih a si. Asinan hi thu hi ziangtluk in a dik, ziangtluk ih t’ihnung a um ti theih a rak si lo. Hi tiih mipi an titi celcelnak le mifim hrekkhat ih satellite ih hmuhnak ruangah 2016 kum thok lam ah Kalay kiangkap mino pawlkom a simi Upper Chindwin Youth Network le leikhur lam thiamnak neitu pawl in zingzoinak an nei.\nHi Landslide Dam cu Tonzang peng Hangcin khua in peng 8 hlat ah a um. Yarzacu tidawl in cu peng 20 a hlat. Yarzacu tidawl cu sea level 660 a sang ih hi leimin tidawl cu sea level 4400 tluk a sannak hmun ah a um.\nHlethlai tu pawl ih an zoh caan cu ruah kang hnu thlatang ah a siih ti mallai fang a si. Ti mallai a sinan tili a kau lam cu 100.44 acres a si. Tidai a um zat volume cu 12,581 acre a si. Yarzacu tidawl cu a kaulam 980 acre a siih ti a um zat cu 54,000 tluk a si. Hi leimin tidawl cu Yarzacu tidawl hnakin let 5 a fate kan ti thei.\nHi leimin tidawl cang dingin a khamtu leivor hi cin 3 million hrawng a si. Tidawl a tlang cu pi 100 hrawng a kau ih a san lam ah a thlanglam a hram in cu pi 1000 tluk a sang. Hi leivor ah lungno, leilung le lungcang tiin phun 3 an tel.\nLei a min ti fam cu kut ih dawlmi vek a silo. A tanglam ih thingkung pawl a nen cih ruangah maw, leilung a zup vivo ruangah maw tidawl a tlanglam in ti a zun mi a um ih Tui Miluai va cu a kel in a luang, hi tidawl ruangah ti a kang hleice cuang lo.\nYarzacu hi a thuklam pi 165 a si, nan tui kum fur ah ciarbet in pi 10 a silh ih pi 155 a thuk ah a cang. Curuangah Yarzacu a kel hnakin a fete sinsin ah a cang kan ti thei.\nLeikhur lam zoh thiamtu U Muang Maung Than in Landslide Dam pawl hi 70% cu thla 6 ihsin kum 1 karlak ah an min tiah a ti.\n2016 fur ahcun hi tidawlpi ti a khat ding. Tu hnakin ti a tam sinsin ding. Cuvekin Yarzacu tidawl tla ti a tam ding. 2015 ti tam lai ahcun ti a khatnak cing pi 1 lawng a duh. Hi tidawlpi min pang sehla cu pi 4400 sang in tidai tam tak, cak tak in a luang ding. Yarzacu dam a thleng hlan ah a kaingkap hmuahhmuah a hrut siat thluh dingih cutin Yarzacu dam ah a lut ding. Yarzacu dam hrangih thil cang thei cu 1. Dam dawlmi a cim thei, ziang ah tile ti tha a cak zet ding ruangah. Dam tlang a bauh ah cu tilain ti men lawng siloin a cak zetmi ti tha in inn le lo pawl a fen hlo thluh ding. 2. Dam a hlo thei, ciarbet in a silh hlo thluh dingih dam sungih tidai cu voikhat laim ah a liam dingih a kaingkap ti a lain ding.\nZiangtin humhim aw thei daan a um pei?\nKalay kiangkap mipi 500,000 tluk um umnak humhim dingin caan a um tuk lo. 2016 fur hlan ah hi piahtana cu pahtlang rori a t’ul. Culole a tlai tuk pang ding.\nLeikhur lam ih mi thiam pawl in hi tidawlpi thawn pehpar aw in humhim aw thei daan phun 3 a um tiah an ti, cu pawl tla cu:\nTi a mal lai ah Leimin tidawlpi dynamite thawn phuah in tidawl a tlang bauh ding.\nTidawl pi in ti laungnak thaten tuah dingih tili ih tidai pawl tiva sungah luang ter ding.\nTi leimin tidawl bauh pang sehla tiin Yarzacu dam tla ralrinnak lak cia ding. Dam sungah ti tamtuk khal lo in ret cia ding.\nPakhatnak le pahnihnak tuah thei sehla cu a tha bik, ziangah tile tidawl a min hlan in humhim a siih hna-ngam a um bik. Asinan tuahsauk taktak ding in cu sumpai tampi a cem ding. Sumpai tampi a cem hman ah tuah tengteng dingmi thil a si, ziangah tile mi thawng tampi nunnak humhimnak ding hrangah a si. Tu tiang ahcun cozah lam in a takin ziang an tuah ti hmu ding cu a um hrih lo.


North Korea In Nuclear Test - Chinland Today Media\nMay 28, 2009 4:55 am·0 comments\nNorth Korea cun mizan sunah Nuclear ralthuam thilri hlawhtling zetih a kahsuak thu a puangih Cozah TV, KCNA in a tar langnak ah tui tum ih Nuclear ralthuam thilri a kahsuak mihi kum 2006 October thla ih a kahsuak mi hnakin a cakzet a si tiah a tar lang.\nHimi thu a theih ve ten South Korea cun a ram humhim nak ding thu ah Emergency Meeting zamrang zetin a ko khawm cih ih. Japan kahlin himi thuhla zingzawng fiang dingin Prime Minister Office ah ralkap Group khat a dincih.\nSurbungtlang Thuthang Siarbet\nMike Tyson Fanu A Thi\nAustralia Ti Lian\nMizan sunih North Korea in Nuclear ralthuam thilri a kahsuak mihi Japan cun a thuhla relsak dingin UN ah thlen a tum a si tiah Japan Foreign Ministry thupuangtu Kazuo Kodama cun a sim. North Korea thilti dan ah hin European Union ram pawl khal an thin a hengzet ih, North Korea in Nuclear ralthuam thilri a test ruangah South Korea ih Stock Market cu 4% in a tla niam cih ih mipi pawlcu ram leh ram karlak ah do awknak a suak pangding ti phangin an lung a phang zet.\nBBC Correspongdent, John Sudworth in a sim nakah North Korea in Nuclear test a kahsuak ruangah lei tlun ram dangdang in an sawisel nak thu hi an suah zik fang asi lai a ti. Mizan sun ih North Korea in Nuclear thilri a kahsuak nak hmun hi an puangsuak lo nan kum 2006 ih a rak kahsuak nak hmun Kilju kiang hrawng thotho ah zum a si. US Geological Survey in a sim nakah Leilung insi Km 10 hrawngih thukah hi Nuclear hin Ling hnin Richter Scale 4.7 ih na a suak ter asi ati.\nNorth Korea in Nuclear ralthuam thilri a kahsuak ruangah UN Security Council cun Emergency Meeting ko khawm in an sawisel nak thu lungrual zetin an suah ih, UN Security Council ton khawm awknak ah hin tuihlan ih North Korea rak tan ringring tu Russia leh China khalin North Korea tanpi zawngin ziangthu hman an simlo. Russia ram ai awhtu Vitaly Churkin cun Mizan sunih North Korea in Nuclear ralthuam thilri a kahsuak micu UN Security Council cun a sawisel a si tiah a sim ih UN Security Council in Nuclear ralthuam thuhla ih thu tiam awknak dan an tuahmi UN Resulotion 1718 a pahbal a si a ti.\nUN Security Council hin thu a suah dingih UN thusuah micu North Korea in a thlun tengteng a tul ih North Korea hrangah cun hi thu cu a khohzet mi a si ding tiah US ram ai awhtu Susan Rice cun a sim. UN hin ziangvek in North Korea hremnak thu a suah ding ticu rel fiang a si hrihlo. UK ram ai awhtu Sir John Sawers khalin tu ah hin UN in thu pahnih a ruatcia zo ih pakhat ah cun North Korea ruangah leitlun ram pawl him nak ding leh Northn Korea ram kiangkap pawl humhim nak ding thu a si a ti.\nHimi laiah North Korea cun tuisun ah Nuclear thilri pahnih a kapsuak sal lala ih.South Korea ih Yonhap News Agency in a tarlang nakah tuisun ih North Korea in Nuclear thilri a kahsuak sal mihi khawmual ihsi lawng kah nak leh khawmual ihsi Vanzam kahnak pawl an si ati.\nUS President Barack Obama cun tui zingah Japan leh South Korea ram hotu pawl a bia ih North Korea ih Nuclear thilri kahsuak mi ruangih Japan ram leh South Korea ram kilhim a tul mi thil ah lo bawm dingin US cu a man ringring a si a ti. South Korea ram hotu pawlcun North Korea in Nuclear ralthuam dang kahsuak bet a tum lai tiah an sim ih. North Korea khalin Nuclear ralthuam a kahsuak rori thu hi a sim ih. Do awk a tul a si khallen a man ringring thu a puangsuak ve ih an ram mipi leh an ralkap pawlcu do awknak ih hmainawr dingin an man cia thluhzo thu khal an simbet.\nNorth Korea cun US khalin kap sehla a tihlo thu a puang ve ih US Cozah tharin a hlan hnakin North Korea ram parah tthat nak zianghman a tuah cuanglo tiah a sim. Himi laiah US khalin North Korea Nuclear ralthuam leh Missile pawl cu a tul a si ah cun a kahsiat sak thluh nak dingah US Cozah hi a kutzam a muanglo dingih kahsiat sak ding khalin US cu a man ringring a si tiah thusuah nak a neive.\nNorth Korea cun South Korea cu US hruai nak hnuai ih Nuclear ralthuam thuhla ih remnak thutiam PSI a zawm a si ah cun Do awknak a puang ih a ruah ding thu a sim.


MaanLi khuate ah Inn 40 lenglo Kaang ziamral, Urkaangtu an theilo - Falam Online Media\nSaklam Shanram, Namtu myone, MaanLi khuate ih inn 40 lenglo cu zo a si ti theilomi in May 2 ah an urkang sak.\nMaanLi khuami pawl cu raltlan dinhmun in Thibaw khua lam ah an beu thluh ih, May 3 ah khua lam pan ih an kir sal cu inn 40 lenglo a ziamral mi an hmusuak.\nKhuami mipakhat cun “May 1 ah khua kiang in meithal puak thawm kan thei ih cuih ni ah inn 5 a kang. May 2 ah cu thawmvang dang a um lo. May 3 ah kan khua kan va haal cu inn 40 lenglo a rak ziamralmi kan hmu suak” tiah RFA hnen ah a sim ih “kapawnak le bomb tivek ruangih kangmi a banglo. Mi pakhatkhat ih urkang hrim mi si in a lang” a ti.\nNamtu peng sung ih khuate ṭhenkhat ah April thla thok hrawngin RCSS (ရှမ်းပြည်ပြန်လည်ထူထောင်ရေးကောင်စီ), TNLA (တအာင်းအမျိုးသား လွတ်မြောက်ရေးအဖွဲ့) le SSPP (ရှမ်းပြည်တိုးတက်ရေးပါတီ) pawl hmunram cuhaw in an kapaw ih April 6 ah MaanLi khua pawl cu Thibaw khua lam ah beunak hawl dingin RCSS in an sim thei.\nCuhnuin MaanLi khua ah inn 3 a kang thok ih May 1 ah inn 4, May 2 ah inn 40 lenglo a kang bet ti`n MaanLi khuami Ko Sai in RFA hnen ah a sim.\nApril thla ih an kapaw hnu in Namtu peng sung ih khuate ṭhenkhat ah inn 100 lenglo a kangral zo ih kiangkap khuami 2000 hrawng cu raltlan dinhmun in Thibaw le Namtu Myo pawl ah an beu.\nInnkangmi zate deuh thaw in တအာင်း/ပလောင် miphun pawl ih inn a si tiah raltlan bawmtu rinsantlak pawlkom ṭhenkhat in an sim ih, Innkang thu ah TNLA cun an mai` urkangmi a si lo thu an phuang nan RCSS lam cu pehtlaih theih loin an um. (RFA)\n← Mexico : Metro khuasung Tlangleng ziin ciim in Minung 20 nen that\nHakha kahdonak thu ah CDF ṭuanvonei mipakhat annka →\nNorth Dagon, Super Futsal bualrawn kahawknak ah mino pakhat nunnak liam\nMay 24, 2021 Ni Hnem Sung 0\nSAC ralhraang in Jet Fighter Vanzam hmangin khuasung an kap thok\nKhuabawi pakhat ruangah SAC ralhraang in Khua ṭhenkhat inn pawl Urkang lala


Khin Wint War Laksawng Ngahmi Myanmar Ah Peknak An Ra Nei Ding - Chinland Today Media\nFebruary 26, 2014 11:36 am·0 comments\nMiss Supranational ih Myanmar aiawh zuamawknak teltu Lengdawh Khin Wint War cu Blobal Beauties le Missosology pawl ih Lengdawh thabik pawl hminsinnak ah laksawng pawl an ra pek ding thu Mizzima cun a tarlang.\nMiss Supranational zuamawknak ah “People Choice Award (Mipi Hrilmi Laksawng)” a ngah nain a petu ding Missosology neitu a tel thei lo ruangah a laksawng thilri an pe remcang hrih lo ruangah Myanmar ah an ra pe ding, ti a si. Cun, Global Beauties Website in mipi “Miss Grand Slam Popularity (Mipi ih uarbikmi cotu lengdawh)” timi an ra pe ve ding.\nHimi laksawng pawl cu Golden Land Myanmar 2014 ih Miss zuamawknak final zan ah an ra pe ding. Golden Land Myanmar 2014 cu May thla zarh khatnak ihsin zarh tumnak tiang tuah ding a si ih cumi ah ramdang mithiam pawl in thuthennak an ra tuah ding.\nLengdawh Khin Wint War hi leitlun mithiam pawl ih pekmi laksawng (10) lenglo a ngah thlang ih Myanmar Miss ah cun laksawng ngah tambik a si. 2013 kum ih lengdawh zuamawknak zate ah ramtin ihsin lengdawh 1000 lenglo an tel ih cumi sungah Global Beauties ih hrilnak ah 4nak dinhmun a thleng ih Miss Grand Slam Popularity laksawng khal an pe.\nLeitlun Huap Lengdawh Zuamawknak Ih Teltu Ding Myamar Lengdawh Panga


A Upa A Hawl Rero Ih Kum 24 Hnuah An Tongaw, A Upa In Nam In A Dawt – Meifar\nA Upa A Hawl Rero Ih Kum 24 Hnuah An Tongaw, A Upa In Nam In A Dawt\nNovember 8, 2021 admin Leitlun 0\nItaly pacang kum 35 mi Martin Rabanser in a upa hlo cu a hawl rero. Hringtu an pa in a thihsan hnu ihsin a upa Ivo (kum 42) cu inn ihsin a tlansuak. 1997 kum ah hringtu an pa in a thihsan ih Ivo cu hmun dangah a tlanhlo, a naupa in kum 24 sung arak hawl rero. Mihlo thuhla tin TV phunphun khalah a langter ṭheu nan an hmu thei lo.\nMartin Rabanser cu nupi fanau nei in a khuasa. Kum 24 hnuah a upa Ivo cu an inn sungah ava lut thup ih a naupa itthat lai cu nam in a dawt ciamco, a nupi ih mit ah pepper spray a kap. A naupa ih nupi cu a tlansuak thei ih palik pawl a ko. Martin Rabanser cu hliam nazet tuar in amah tuahmawhtu cu zo a si ti khal a thei lo.\nMartin in “Zoso na si? Ziangso na duh?” tin a sut ih Ivo in “Na u ka si, in theithiam nawn lo maw” arak ti. Palik pawl an va thleng lohli ih Ivo cu an kai, a naupa khal hliam nazet a tuar ih siizung ah an tuamhlawm rero lai. A cuap ah nam in a dawt ngah ruangah a dinhmun cu a ṭha lo.\nAn thubuai zingzoitu lawyer in “Ivo ih thinhennak cu a pai ro zemnak thuhla ruangah a si. Rothil thuhla ruangah a lungawi lo, a naupa ih umnak inn le thil dangdang ah lungawi lonak anei. Ro thuhla ih buai pawl cu lawyer in an cinfel sak ṭheu, annih cu sanhnih sung ah an cinfel lo ih tuahmawh awknak a thleng” a ti.\nIvo in “Ka naupa parah ka thinheng tuk nan that cu ka tum lo” a ti. Ivo cu inn ihsin a tlan hnuah hmun dangdang ah um ih tualsung library sungah caan a hmang ṭheu. An khua ih a tlunnak hi a rei zet zo nan an khua kiang ramlak ah aum ih a naupa ih cangvaihdan cu arak zoh thup ringring, cutin caan remcang a ngah laitak ah an inn ah ava lut thup ih nam in a dawt. Ivo thuhla ah palik pawlin “Cuap ih mi dawt cu mithat tum thubuai vekin kan fehter” an ti, an thuhla cu buaipi vivo ding a si.\nMindat-Matupi Lamzin Karlak Ah Ni 5 Sung An Doaw Thlang\nHlanlai Ih Tuah Mi Sui Bible Te An Laisuak


NUN THLENGH THEITU - Chinland Today Media\nAugust 26, 2012 6:03 am·0 comments\nKa hnenah Na ttong ih Na ttong kam khat khal ka thei ttheh a si. Maw Cungnungbik Bawipa Na hmin ih kawh mi ka si; Na minung ka si ih Na ttongkam in ka thinlung cu lungawinak le thinnomnak in a khahter. – Jeremiah 15:16\nBible ah “thlengh” le “thlengh awknak (change)” timi ttongfang hi vei tampi a lang. America president Obama ih ttongfang: “thlengh” in mipi a ciahneh (influence) nasatuk. Mi pakhat nunnak ihsin miphun tthansonak dingah “thlengh awknak” hi lo theih lo ih um ttulmi a si. Misual kumkhua hremhmun thleng dingmi kha kumkhua nunnak cotu dinhmun ah a thlengh theitu; buainak ih khat innsang le khua cu hnangamnak le tthansonak thawn a khatmi khua pakhat dinhmun ih a thlengh theitu, le a ttumsuk cuahcomi ram le miphun kha a tthangsomi vingvomi ram le miphun dinhmun ih a thlengh theitu cu a nungmi le huham thawn a khatmi Pathian Ttongkam a si.\nCa Thianghlim in Pathian Ttongkam (Word of God) timi hi phun (3) in a langter: Awkaa ih simmi Ttongkam (the Spoken Word of God); Ca ih nganmi Ttongkam (Written Word of God); le Minung pianhmang kengtu Ttongkam (Incarnated Word of God- Jesuh: John 1:1, 14; Thup 19:13) pawl an si. Mi pakhat, Innsang pakhat, Khua pakhat le Miphun pakhat ih sinak le dinhun a thlengh theitu cahnak umsun cu huham le thiltitheinak thawn a khatmi Pathian Ttongkam lawng a si zia kan zoh pei.\n1) Minung bulpak nun thlengh theitu\nA) Rundamnak: Timothy ih nunnak thlenghtu cu Bible a si ti ti kan fiang thei. Paul in, “Ca Thianghlim cu Khrih Jesuh na zumnak sungin rundamnak ah a lo thlenhtu, fimnak a lo petu a si” a ti (2 Tim. 3:15). Nang le kei teh Pathian Ttongkam ih nun thlengh sakmi kan si ve zo maw? Zakia ih nun a thlengh theitu kha Jesuh ih Ttongkam a si. Kawlram ih ra missionary maksak Adoniram Judson ih nun thlenghtu tla Pathian Ttongkam a si. Kawlmi zumtu hmaisabik U Naw ih nun thlengh theitu, Laimi lakih zumtu hmaisa Pau Suan le Thuam Hang teih nun thlengh theitu, Falam mi zumtu hmaisa Thang Cin le Cong Kham teih nun thlengh theitu khal Pathian Ttongkam thotho a si. Ka nunnak i thlengh saktu khal hih Pathian Ttongkam hi a si.\nB) Lungawinak le thinnomnak: Jeremiah in, “Na Ttongkam in ka thinlung cu lungawinak le thinnomnak in khahter” a ti (Jer. 15:16). Thinharnak le beidongnak sung ihsin thinnomnak le ruahsannak mi pe theitu, minung nunram a thlengh theitu cu Pathian Ttongkam lawng a si. Zumtu unau, tuni ahhin thinharnak le beidongnak in na khat pang maw? Pathian Thu sungah na thinlung le na ruahnak zate phim awla khawvel buainak le hnaihnoknak in a lo siatsuah thei baan lo dingih lungawinak le hnangamnak in na khat ding.\nC) Nun thianghlimnak: “Ziangtinso mino in ziaza thiang a neih thei ding? Na thupekmi thlunnak lawngin a nei thei ding. Ka thinlung sungah Na Daan cu ka ret zo, Na parih ka sual lonak dingah” (Saam 119:9, 11) ti’n Saam cangantu in a ti. Tuni ah zumtu tampi Pathian hmai le mipi hmai ah mit-hmai ttha kan ngah lonak cu nun thianghlim kan neih lo ruangah a sibik. Pathian Ttongkam cu a nung ih huham a nei, na ngai tam, na siar tam, ih na sim tam asile nangmah le na thusimmi theitu pawl nunnak ah nun thlengh awknak taktak le nun thianghlimnak a lang thei ding. Ezra in, a tikcu hmuahhmuah cu Bawipa ih Daan zirnak le thlunnak ah, Israel mipi zirhnak ah a hman bangin, kannih tla Pathian Thu sungah ciah aw uhsi! (Ezra 7:10).\n2) Innsungsang nun thlengh theitu (Tirh. 16:29-34)\nFilipi thawnginn kiltu pa le a innsang nun thlengh theitu hi Pathian Thu a si. Himi pa hi Pathian nung thei lotu a si. A ttuanvo laak caan ah a kilmi thawnginn sungih thawngtla pawl an suak thluh zo si hmang ti’n a ruat ih, amah le amah thah awk a tumtu, mi beidong pa a si. Asinan duhdawtnak ih khat Pathian in amah in a innsang nun thlengh awknak ding lamzin a sial sak. Paul hmangin that aw lo dingin a kham. Cutikah, thawnginn kiltu pa cun Paul hnenah, “Ka bawipa le pawl rundamnak ngah dingah ziangzo ka tuah ding?” tiah a ti. Anih in, “Bawi Jesuh zum awla nangmah le na innsang in rundamnak nan ngah ding” a ti. Cule Pathian Thu cu amah le a innsang zate hnenah a sim ih cuih zaan rori ah amah le a innsang zate in baptism an laak. Pathian an zum ngah ruangah lungawinak in an khat (Tirh. 16:29-34).\nDuhdawtmi unau, Pathian Ttongkam in na nunnak a lo thlengh thei zo maw? Nangmah le na innsang dinhmun thlenghtu ah na cosaang zo maw? Pathian hmin sunlawitertu innsang nuam le mawi kan si cio theinak dingah Pathian Ttongkam Bible hi kan innsang ah hmang ttangkai tum cio uhsi!\n3) Khua pakhat ih nun thlengh theitu (Jonah 3:1-10)\nNineveh khua ih sinak le dinhmun thlengh theitu cu Pathian Ttongkam a si. Israel ih raal a simi Assyria khuapi Nineveh ah Profet Jonah cu thusim dingin Pathian in a thlah. Profet Jonah cu Nineveh khua ahcun Pathian Ttongkam hiti’n thu a sim: “Ni sawmli hnu ah Nineveh khuapi hi a cem ding” ti’n. Cutikah Nineveh khua mi pawl in Pathian an zum. An hotubik ihsin thokin upabik in nautabik tiang an sualnak an sir, buri hnipuan an hruk ih rawl ul in thla an cam. Cuti ih an tuahmi le an nun daan ttha lo pawl an tlansan kha Pathian in a hmuh tikah a thin a suup saal ih an parah thlenter dingih a tummi siatsuahnak cu a thlenter saal lo. Cuti’n tuni tiang leitlun santhuanthu ah a nasabikmi tthangphawknak tiih hminsinmi khua ah a rung cang ta.\nDuhdawtmi zumtu unau, kan suahseemnak le kan laihri phumnak kan khua, kan rak umnak le kan tthanlennak khua, tuni ah ziangvek dinhmun ah a um? Pathian ttihzah le thulung nun nei in a tthangphawkmi khua a si maw? Pathian Ttongkam simzirhnak in piangtharnak a leengmi; a tthangharhmi le mission hna a ttuanmi khua a si maw? Pathian hmin sunlawitertu khua le ram si dingin thlacamnak le peknak in Pathian Thu simphuannak tawlrel aw. Cuti’n nan khua cu Nineveh khua bangin a sinak a thlengh aw ding a si.\n4) Miphun dinhmun thlengh theitu (Neh. 8:1-12)\nIsrael miphun ih sinak a thlengh theitu umsun cu Pathian Ttongkam hi a si. Nehemiah in a siat thluh zomi Jerusalem khua kulhnak hauhruang a din saal thluh hnu ah miseenpi ih thlarau nun le thinlungput thlengh dingin a tum. Puithiam Ezra kha Daan cabu a laakter ih miseenpi hna theih ah a siarter. Ezra in Daan cabu cu zinglam khawfingcah in sun tiang ringzet in a siar ih miseenpi pawl cun tthazet in an ngai. Miseenpi ih an theih theinak dingah cuih Pathian Daan an siarmi cu ttong an let copcop. Pathian Daan ih tican ngaingai an theih tikah an lung a zuur ih an ttap. Daan ih tican an theihfiang ruangah aipuangzet in an um (cc. 8, 9, 12), ti’n kan hmu.\nZumtu unau, Pathian Thu in kan miphun dinhmun in thlengh thei zo maw? Kan miphun sungah Pathian ttihzahnak nun a lang thei maw? Pakhat le pakhat lakkar ah duhdawtnak le zawnruahnak teh hmuh ding a um zo maw? Mi bulpak nun ihsin innsungsang, khuatlang le kawhhran, cuihsin kan rampi le kan miphun sungah remdaihnak le a kilkip ih tthansonak a um theinak dingah kan ttulbikmi umsun cu Pathian Ttongkam lawng hi a si. Bible siar le zirzoi, simzirh awk taima cio uhsila kan ram le kan miphun dinhmun cu atu hnakin a thlengh aw ding, a dam dingih a tthangso ve ding a si.\nLeitlun ih huham cakbik le thiltitheibik cu Pathian Ttongkam a si. Mi hmuahhmuah ih kan ttulmi tthansonak le hlawhtlinnak cu “nun thlengh awknak” a si ih cumi cu Pathian Ttongkam in a ra a si. Rundam kan si theinak cu Pathian Thu kan theihnak in a si (Rom 10:17). Ninghan riahsiatnak ihsin lungawi thinnomnak ih in thlenh theitu umsun cu Pathian Ttongkam lawng a si. Siatralnak sung ihsin in ruunsuak theitu le nehnak le hlawhtlinnak in pe theitu cu Pathian Thu lawnglawng hi a si (Joshua 1:8).\nCuruangah hlawhtling nun neih theinak thuhrampi a simi “Nun Thlengh awknak” kan neih theinak dingah Bible SIAR uhsi; kan rundamnak humhim a si theinak dingah Bible ZUM fek uhsila, nun thianghlimnak neitu kan si theinak dingah Bible hi NUNPI uhsi! Aw a sunglawibik nun thlengh theitu Pathian Ttongkam sunglai hi!


Raltlan Pawl Ei Le In Ding An Va Pek Hnuah Accident An Tong Ih A Thi – Meifar\nRaltlan Pawl Ei Le In Ding An Va Pek Hnuah Accident An Tong Ih A Thi\nRaltlan pawl hnenah ei le in ding an va pe ih an tlung lamah accident an tong ruangah Free Burma Ranger-Karenni ih mibawmtu pakhat cu a thi.\nMithi cu mizan October 13 ah an vuiliam ih hliamtuar pakhat khal siizung ah an tuamhlawm rero lai. Thuhla theitu pakhat in “October 11 sun ih thilthleng a si. Mithi cu mizan ah kan vuiliam zo, raltlan pawl hnenah ei le in ding an va pe ih an tlung lamah cansualnak an tong.\nMotor parah minung 8 an to ih pakhat cu hliamhma a tuar, midang cu an him thluh” a ti. Mual liamtu cu kum 36 mi U Sii Ye a si, a nupi le a fate 2 a fehsan” a ti.\nDemosa ramsung doawknak ruangih raltlan pawl cu Free Burma Ranger-Karenni pawlin an rak bawm ṭheu. Umnak ding le ei le in ding pawl an pe, cun an harhdamnak khal an zohsak ṭheu. Doawknak tualrawn ih tang khuasung mipi pawl cu hmunhimnak ah an thiarsuak ṭheu.\n1997 kum ah US Army Special Forces hlun Dave Eubank in Free Burma Ranger pawlkom hi arak din, Myanmar ramsung lawng siloin Iraq, Syria le Kazakhstan ram pawl ah an um ih doawknak ruangih miharsa pawl an rak bawm ṭheu.\nKachin Ralkap KIA Le Ralkap Pawl An Kapaw Ciamco\nBiakinn Sungah Ava Lut Ih A Pasal Itpitu Cu Tisa In A Tawih